Τροποποιημένη πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για τον καθορισμό ορισμένων μέτρων ελέγχου που εφαρμόζονται στις αλιευτικές δραστηριότητες στη ζώνη της σύμβασης για τη διατήρηση των έμβιων θαλάσσιων πόρων της Ανταρκτικής (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

Η Κοινότητα είναι συμβαλλόμενο μέρος της σύμβασης για τη διατήρηση της θαλάσσιας πανίδας και χλωρίδας της Ανταρκτικής από το 1981. Υποχρεούται να μεταφέρει στο κοινοτικό δίκαιο τα μέτρα διατήρησης και διαχείρισης των αλιευτικών πόρων που προβλέπονται από τη σύμβαση αυτή.

Τα μέτρα διατήρησης και διαχείρισης που έχουν θεσπιστεί από την Επιτροπή για τη Διατήρηση της Θαλάσσιας Πανίδας και Χλωρίδας της Ανταρκτικής (ΕΔΘΠΧΑ) περιλαμβάνουν πολυάριθμους κανόνες που αφορούν τον έλεγχο των αλιευτικών δραστηριοτήτων. Μέχρι σήμερα, το μεγαλύτερο μέρος των μέτρων αυτών ενσωματώθηκε στο κοινοτικό δίκαιο μέσω του κανονισμού (ΕΚ) αριθ. 66/98 του Συμβουλίου της 18ης Δεκεμβρίου 1997 για τη θέσπιση ορισμένων μέτρων διατήρησης και ελέγχου που ισχύουν για τις αλιευτικές δραστηριότητες στην Ανταρκτική και για την κατάργηση του κανονισμού (ΕΚ) αριθ. 2113/96 (ΕΕ L 6 της 10.1.1998, σ. 1).

Εξάλλου, το σύστημα ελέγχου αλιευτικών δραστηριοτήτων στη ζώνη της σύμβασης ενσωματώθηκε στο κοινοτικό δίκαιο μέσω του κανονισμού (ΕΟΚ) αριθ. 3943/90 του Συμβουλίου της 19ης Δεκεμβρίου 1990 περί εφαρμογής του συστήματος παρατήρησης και ελέγχου που ορίζεται σύμφωνα με το άρθρο XXIV της σύμβασης για τη διατήρηση της θαλάσσιας πανίδας και χλωρίδας της Ανταρκτικής (ΕΕ L 379 της 31.12.1990, σ. 45).

Τέλος, η κοινοτική νομοθεσία όσον αφορά τον έλεγχο στη ζώνη της σύμβασης συμπληρώθηκε με τον κανονισμό (ΕΚ) αριθ. 1721/1999 του Συμβουλίου της 29ης Ιουλίου 1999 για τη θέσπιση ορισμένων μέτρων ελέγχου για τα σκάφη υπό σημαία μη συμβαλλόμενων μερών στη σύμβαση για τη διατήρηση της θαλάσσιας χλωρίδας και πανίδας της Ανταρκτικής (ΕΕ L 203 της 3.8.1999, σ. 14).

Τα τρία αυτά κείμενα πρέπει να επικαιροποιηθούν προκειμένου να προσαρμοστούν προς τις τροποποιήσεις των αντίστοιχων μέτρων της ΕΔΘΠΧΑ, τα οποία απόκτησαν ιδιαίτερη σημασία κατά τη διάρκεια των τελευταίων πέντε ετών (Διασκέψεις XVII - 1998 έως XXI - 2002). Ήδη από το 1998, τα όρια και οι απαγορεύσεις αλιείας των ειδών που προβλέπονται από τη σύμβαση ενσωματώθηκαν στο πλαίσιο της ετήσιας δραστηριότητας "TAC και ποσοστώσεις", ενώ τέτοιου είδους όρια προβλέπονταν κατά το παρελθόν από τις διατάξεις του προαναφερόμενου κανονισμού (ΕΚ) αριθ. 66/98. Όσον αφορά τα μέτρα που περιλαμβάνονται στον κανονισμό αυτό, πραγματοποιήθηκαν σημαντικές τροποποιήσεις, εκ μέρους της ΕΔΘΠΧΑ, στα μέτρα που αφορούν την πρόσβαση στις αλιευτικές δραστηριότητες στη ζώνη καθώς και στα διάφορα συστήματα δήλωσης αλιευμάτων και αλιευτικής προσπάθειας όσον αφορά τόσο τις διαδικασίες που πρέπει να ακολουθούνται όσο και τα είδη που υπόκεινται σε κάθε ένα από τα συστήματα αυτά ανάλογα με τη ζώνη αλιείας. Ιδιαίτερα, θεσπίστηκαν ειδικοί κανόνες όσον αφορά την αλιεία καβουριών και καλαμαριών.

Όσον αφορά το σύστημα ελέγχου, η ΕΔΘΠΧΑ πραγματοποίησε τροποποιήσεις που αποσκοπούν ιδίως στον διαχωρισμό των δραστηριοτήτων επιθεώρησης από τις δραστηριότητες επιστημονικής παρατήρησης για τη συλλογή δεδομένων. Το γεγονός αυτό επιβάλει την πλήρη αναθεώρηση του κανονισμού (ΕΟΚ) αριθ. 3943/1990. Η αναθεώρηση αυτή λαμβάνει επίσης υπόψη το γεγονός ότι η βασική ευθύνη για τη θέση σε εφαρμογή του καθεστώτος επιθεώρησης βαρύνει τα κράτη μέλη και ότι η ευθύνη της Επιτροπής πρέπει να τεθεί στο επίπεδο του "ελέγχου", επιθεωρητών σύμφωνα με τη δέσμευσή της έναντι του Συμβουλίου και του Ευρωπαϊκού Κοινοβουλίου στην ανακοίνωση της προς το Συμβούλιο και στο Ευρωπαϊκό Κοινοβούλιο σχετικά με τη συμμετοχή της Ευρωπαϊκής Κοινότητας στις Περιφερειακές Οργανώσεις Αλιείας (ΠΟΑ), COM(1999) 613 τελικό της 8ης Δεκεμβρίου 1999.

Τέλος, όσον αφορά τον έλεγχο που ασκείται στα σκάφη που φέρουν τη σημαία μη συμβαλλόμενων μελών, ο κανονισμός (ΕΚ) αριθ. 1721/1999 ενσωματώνει ένα μέτρο της ΕΔΘΠΧΑ που έχει θεσπιστεί το 1998. Το μέτρο αυτό τροποποιήθηκε αρκετές φορές από τη θέσπισή του. Το 2002, θεσπίστηκαν ειδικές διατάξεις για τον εντοπισμό και τη λήψη μέτρων σχετικά με σκάφη που ασκούν παράνομη αλιεία και αλιεία η οποία δεν υπόκειται σε ρυθμίσεις και εκθέσεις (IUU) στην περιοχή της σύμβασης, τόσο στο πλαίσιο του παρόντος μέτρου διατήρησης όσο και στο πλαίσιο ενός νέου μέτρου που εφαρμόζεται σε σκάφη που φέρουν τη σημαία συμβαλλόμενων μερών της ΕΔΘΠΧΑ.

Η Επιτροπή επιχειρεί κατά συνέπεια να συγκεντρώσει σε ένα και μόνο κείμενο το σύνολο των διατάξεων που αφορούν τον έλεγχο, οι οποίες εφαρμόζονται στις αλιευτικές δραστηριότητες στη ζώνη της σύμβασης από τα κοινοτικά σκάφη. Η ακόλουθη πρόταση διαρθρώνεται σε έξι κεφάλαια, τα οποία αφορούν :

- το αντικείμενο και τους ορισμούς.

- την πρόσβαση στις αλιευτικές δραστηριότητες στη ζώνη της σύμβασης.

- το σύστημα κοινοποίησης δεδομένων.

- τον έλεγχο και την επιθεώρηση.

- τα σκάφη που ασκούν παράνομη αλιεία και αλιεία η οποία δεν υπόκειται σε ρυθμίσεις και εκθέσεις (IUU) στην περιοχή της σύμβασης.

- τις τελικές διατάξεις.

Η παρούσα πρόταση θα υποβληθεί ταυτόχρονα με σχέδιο κανονισμού που αφορά τα τεχνικά μέτρα στα οποία υπόκειται η άσκηση αλιευτικών δραστηριοτήτων στη ζώνη της σύμβασης, συμπεριλαμβανομένων ιδίως των προδιαγραφών που αφορούν τα αλιευτικά εργαλεία και το καθεστώς επιστημονικής παρατήρησης επί των σκαφών.

Οι δύο προτάσεις προσφεύγουν στις διαδικασίες που αποκαλούνται διαδικασίες "επιτροπολογίας", οι οποίες θεσπίστηκαν με την απόφαση αριθ. 1999/468/ΕΚ του Συμβουλίου της 28ης Ιουνίου 1999. Η διαδικασία διαχείρισης που θεσπίζεται στο άρθρο 4 της εν λόγω απόφασης προβλέπεται για τη θέσπιση των αναγκαίων μέτρων για τη θέση σε εφαρμογή ορισμένων μερών του διατακτικού.

Η Επιτροπή προτείνει κατά συνέπεια στο Συμβούλιο την έγκριση του συνημμένου κανονισμού.

2002/0137 (CNS)

Τροποποιημένη πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για τον καθορισμό ορισμένων μέτρων ελέγχου που εφαρμόζονται στις αλιευτικές δραστηριότητες στη ζώνη της σύμβασης για τη διατήρηση των έμβιων θαλάσσιων πόρων της Ανταρκτικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής [1],

[1] ΕΕ C ... της ..., σ. .

τη γνώμη του Ευρωπαϊκού Κοινοβουλίου [2],

[2] ΕΕ C ... της ..., σ. .

Εκτιμώντας τα εξής :

(1) Η σύμβαση για τη διατήρηση της θαλάσσιας πανίδας και χλωρίδας της Ανταρκτικής, η οποία στο εξής καλείται "σύμβαση", εγκρίθηκε από την Κοινότητα με την απόφαση αριθ. 81/691/ΕΟΚ του Συμβουλίου [3] και τέθηκε σε ισχύ στις 21 Μαΐου 1982.

[3] ΕΕ L 252 της 5.9.1981, σ. 26.

(2) Η σύμβαση αυτή προβλέπει ένα πλαίσιο για την περιφερειακή συνεργασία στον τομέα της διατήρησης και διαχείρισης των έμβιων θαλάσσιων πόρων της Ανταρκτικής μέσω της δημιουργίας μιας επιτροπής για τη διατήρηση και διαχείριση της θαλάσσιας πανίδας και χλωρίδας της Ανταρκτικής, η οποία στο εξής καλείται "ΕΔΘΠΧΑ", και της θέσπισης από την ΕΔΘΠΧΑ μέτρων διατήρησης τα οποία καθίστανται δεσμευτικά για τα συμβαλλόμενα μέρη.

(3) Η Κοινότητα, η οποία είναι συμβαλλόμενο μέρος της σύμβασης, υποχρεούται να διασφαλίσει την εφαρμογή των μέτρων διατήρησης που θεσπίζονται από την ΕΔΘΠΧΑ στα αλιευτικά σκάφη της Κοινότητας.

(4) Μεταξύ των εν λόγω μέτρων, περιλαμβάνονται πολυάριθμοι κανόνες και διατάξεις σχετικά με τον έλεγχο των αλιευτικών δραστηριοτήτων στη ζώνη που προβλέπεται από τη σύμβαση, οι οποίες πρέπει να ενσωματωθούν στο κοινοτικό δίκαιο ως ειδικές διατάξεις για τη συμπλήρωση των διατάξεων του κανονισμού (ΕΟΚ) αριθ. 2847/93 του Συμβουλίου της 12ης Οκτωβρίου 1993 για τη θέσπιση συστήματος ελέγχου που εφαρμόζεται κοινή αλιευτική πολιτική [4], κατά την έννοια του άρθρου 1 παράγραφος 3 του κανονισμού (ΕΟΚ) αριθ. 2847/93.

[4] ΕΕ L 261 της 20.10.1993, σ. 1, όπως τροποποιήθηκε την τελευταία φορά από τον κανονισμό (ΕΚ) αριθ. 2846/98 του Συμβουλίου (ΕΕ L 358 της 31.12.1998, σ. 5).

(5) Μεταξύ των ειδικών αυτών διατάξεων, ορισμένες έχουν ενσωματωθεί στο κοινοτικό δίκαιο με τον κανονισμό (ΕΟΚ) αριθ. 3943/90 του Συμβουλίου της 19ης Δεκεμβρίου 1990 περί εφαρμογής του συστήματος παρατήρησης και ελέγχου που ορίζεται σύμφωνα με το άρθρο XXIV της σύμβασης για τη διατήρηση της θαλάσσιας πανίδας και χλωρίδας της Ανταρκτικής [5], με τον κανονισμό (ΕΚ) αριθ. 66/98 του Συμβουλίου της 18ης Δεκεμβρίου 1997 για τον καθορισμό ορισμένων μέτρων διατήρησης και ελέγχου που εφαρμόζονται στις αλιευτικές δραστηριότητες στην Ανταρκτική και για την κατάργηση του κανονισμού (ΕΚ) αριθ. 2113/96 [6] και με τον κανονισμό (ΕΚ) αριθ. 1721/1999 του Συμβουλίου της 29ης Ιουλίου 1999 για τη θέσπιση ορισμένων μέτρων ελέγχου που αφορούν για τα σκάφη υπό σημαία μη συμβαλλόμενων μερών στη σύμβαση για τη διατήρηση της θαλάσσιας χλωρίδας και πανίδας της Ανταρκτικής [7].

[5] ΕΕ L 379 της 31.12.1990, σ. 45.

[6] ΕΕ L 6 της 10.1.1998, σ. 1, όπως τροποποιήθηκε από τον κανονισμό (ΕΚ) αριθ. 2479/98 του Συμβουλίου (ΕΕ L 309 της 19.11.1998, σ. 1).

[7] ΕΕ L 203 της 3.8.1999, σ. 14.

(6) Ενόψει της θέσης σε εφαρμογή νέων μέτρων διατήρησης που θεσπίστηκαν από την ΕΔΘΠΧΑ, πρέπει να καταργηθούν οι εν λόγω κανονισμοί και να αντικατασταθούν από έναν ενιαίο κανονισμό ο οποίος θα συγκεντρώνει τις ειδικές διατάξεις όσον αφορά τον έλεγχο των αλιευτικών δραστηριοτήτων που απορρέουν από τις υποχρεώσεις που έχει αναλάβει η Κοινότητα ως συμβαλλόμενο μέρος στη σύμβαση.

(7) Τα μέτρα που είναι αναγκαία για την εφαρμογή του παρόντος κανονισμού θα πρέπει να θεσπίζονται σύμφωνα με την οδηγία του Συμβουλίου 1999/468/ΕΚ, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [8],

[8] ΕΕ L 184 της 17.7.1999, σ. 23.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ. :

Κεφάλαιο I -Αντικείμενο και ορισμοί

Άρθρο 1 Αντικείμενο

1. Ο παρών κανονισμός καθορίζει τις γενικές αρχές και τους όρους σχετικά με την εφαρμογή εκ μέρους της Κοινότητας :

α) μέτρων ελέγχου που εφαρμόζονται στα αλιευτικά σκάφη που φέρουν τη σημαία συμβαλλόμενων μερών στη σύμβαση για τη διατήρηση της θαλάσσιας πανίδας και χλωρίδας της Ανταρκτικής, η οποία στο εξής καλείται « σύμβαση », τα οποία ασκούν δραστηριότητες στη ζώνη της σύμβασης σε περιοχές που βρίσκονται πέραν των ορίων των εθνικών δικαιοδοσιών.

β) του συστήματος που αποσκοπεί στη προαγωγή της τήρησης εκ μέρους των σκαφών μη συμβαλλόμενων μελών, των μέτρων διατήρησης που θεσπίζονται από την Επιτροπή για τη Διατήρηση της Θαλάσσιας Πανίδας και Χλωρίδας της Ανταρκτικής, η οποία στο εξής καλείται "ΕΔΘΠΧΑ".

2. Ο παρών κανονισμός ισχύει υπό την επιφύλαξη των διατάξεων της σύμβασης και εφαρμόζεται στο πλαίσιο της τήρησης των στόχων και αρχών της και σύμφωνα προς τις διατάξεις της τελικής πράξεως της συνδιάσκεψης η οποία την ενέκρινε.

Άρθρο 2 Ορισμοί

Για τους σκοπούς του παρόντος κανονισμού, με τον όρο :

α) "ζώνη της σύμβασης" νοείται η ζώνη εφαρμογής της σύμβασης, όπως ορίζεται στο άρθρο I αυτής.

β) "ανταρκτική σύγκλιση" νοείται η γραμμή που ενώνει τα ακόλουθα σημεία κατά μήκος των γεωγραφικών παραλλήλων και μεσημβρινών 50° Ν, 0° - 50° Ν, 30° Α - 45° Ν, 30° Α - 45° Ν, 80° Α - 55° Ν, 80° Α - 55° Ν, 150° Α - 60° Ν, 150° Α - 60° Ν, 50° Δ - 50° Ν, 50°Δ - 50° Ν, 0°;

γ) "κοινοτικό αλιευτικό σκάφος" νοείται το αλιευτικό σκάφος που φέρει τη σημαία κράτους μέλους της Κοινότητας και είναι νηολογημένο στην Κοινότητα, το οποίο αλιεύει και διατηρεί επ´αυτού θαλάσσιους οργανισμούς που προέρχονται από έμβιους θαλάσσιους πόρους της ζώνης της σύμβασης.

δ) "σύστημα ΣΠΣ" νοείται το σύστημα εποπτείας των σκαφών μέσω δορυφόρου που είναι εγκατεστημένο επί των κοινοτικών αλιευτικών σκαφών σύμφωνα με το άρθρο 3 του κανονισμού (ΕΟΚ) αριθ. 2847/93.

ε) "νέα αλιευτική δραστηριότητα" νοείται η αλιεία ενός είδους σύμφωνα με μία ειδική μέθοδο σε μία στατιστική υποπεριοχή FAO για την οποία :

i) η ΕΔΘΠΧΑ δεν έχει ποτέ λάβειπληροφορίες σχετικά με την κατανομή, την αφθονία, τη δημογραφική σύνθεση, την εν δυνάμει απόδοση ή την ταυτότητα του αποθέματος, η οποία να έχει προκύψει από εμπεριστατωμένες έρευνες ή από εξερευνητικές εκστρατείες, ούτε

ii) η ΕΔΘΠΧΑ δεν έχει ποτέ λάβει δεδομένα σχετικά με αλιεύματα ή αλιευτική προσπάθεια, ούτε

iii) η ΕΔΘΠΧΑ δεν έχει ποτέ λάβει δεδομένα σχετικά με αλιεύματα ή αλιευτική προσπάθεια όσον αφορά τις δύο προηγούμενες αλιευτικές περιόδους κατά τις οποίες πραγματοποιήθηκαν αλιευτικές δραστηριότητες.

στ) "εξερευνητική αλιεία" νοείται η αλιεία, η οποία δεν θεωρείται πλέον ως «νέα αλιευτική δραστηριότητα» κατά την έννοια του στοιχείου ε), και της οποίας ο εξερευνητικός χαρακτήρας παραμένει μέχρι την απόκτηση από την ΕΔΘΠΧΑ επαρκών πληροφοριών με στόχο :

i) την αξιολόγηση της κατανομής, της αφθονίας και της δημογραφικής σύνθεσης του είδους-στόχου, προκειμένου να καταστεί δυνατή μία εκτίμηση της εν δυνάμει απόδοσης της αλιείας.

ii) τη μέτρηση της εν δυνάμει επίπτωσης της αλιείας στα εξαρτώμενα και εξομοιούμενα είδη και

iii) την παροχή της δυνατότητας στην επιστημονική επιτροπή της ΕΔΘΠΧΑ να υπολογίσει και να προβλέψει επιθυμητά επίπεδα αλιευμάτων και αλιευτικής προσπάθειας και να συστήσει τα κατάλληλα αλιευτικά εργαλεία.

ζ) "επιθεωρητής ΕΔΘΠΧΑ" νοείται ο επιθεωρητής που έχει διοριστεί από ένα συμβαλλόμενο μέρος της σύμβασης προκειμένου να θέσει σε εφαρμογή το σύστημα ελέγχου που αναφέρεται στο άρθρο 1 παράγραφος 1.

η) "σύστημα επιθεώρησης ΕΔΘΠΧΑ" νοείται το έγγραφο που φέρει την ονομασία αυτή, το οποίο έχει εγκριθεί από την ΕΔΘΠΧΑ σχετικά με τον έλεγχο και την επιθεώρηση στη θάλασσα των σκαφών που φέρουν τη σημαία συμβαλλόμενου μέρους στη σύμβαση.

θ) "σκάφος μη συμβαλλόμενου μέρους" νοείται αλιευτικό σκάφος που φέρει τη σημαία μη συμβαλλόμενου μέρους της σύμβασης και το οποίο εντοπίστηκε να ασκεί δραστηριότητα στη ζώνη της σύμβασης.

ι) "συμβαλλόμενο μέρος" νοείται ένα συμβαλλόμενο μέρος της σύμβασης.

κ) "σκάφος συμβαλλόμενου μέρους" νοείται ένα αλιευτικό σκάφος το οποίο φέρει τη σημαία ενός συμβαλλόμενου μέρους της σύμβασης.

λ "εντοπισμός" νοείται οποιαδήποτε παρατήρηση σκάφους που φέρει τη σημαία μη συμβαλλόμενου μέρους, η οποία πραγματοποιήθηκε από αλιευτικό σκάφος που φέρει τη σημαία συμβαλλόμενου μέρους της σύμβασης και το οποίο ασκεί δραστηριότητες στη ζώνη της σύμβασης, ή από αεροσκάφος το οποίο είναι καταχωρημένο σε συμβαλλόμενο μέρος της σύμβασης και το οποίο υπερίπταται της ζώνης της σύμβασης, ή από επιθεωρητή της ΕΔΘΠΧΑ.

μ) "δραστηριότητες IUU" νοούνται οι παράνομες αλιευτικές δραστηριότητες καθώς και οι αλιευτικές δραστηριότητες που δεν υπόκεινται σε ρυθμίσεις και εκθέσεις στην περιοχή της σύμβασης.

ν) "σκάφος IUU" νοείται οποιοδήποτε σκάφος το οποίο ασκεί παράνομη αλιεία καθώς και αλιεία που δεν υπόκειται σε ρυθμίσεις και εκθέσεις στην περιοχή της σύμβασης.

Κεφάλαιο II - Πρόσβαση στις αλιευτικές δραστηριότητες στη ζώνη της σύμβασης

Άρθρο 3 Ειδική άδεια αλιείας

1. Μόνο τα κοινοτικά αλιευτικά σκάφη που διαθέτουν ειδική άδεια αλιείας, η οποία έχει χορηγηθεί σύμφωνα με τον κανονισμό αριθ. 1627/94 [9] από το κράτος μέλος σημαίας, επιτρέπεται, υπό τους όρους που αναφέρονται στην άδεια, να αλιεύουν, να διατηρούν επ´αυτών, να μεταφορτώνουν και να εκφορτώνουν αλιευτικούς πόρους που προέρχονται από τη ζώνης της σύμβασης.

[9] ΕΕ L 171 της 6.7.1994, σ. 7.

2. Τα κράτη μέλη διαβιβάζουν στην Επιτροπή, με μέσα πληροφορικής, εντός τριών ημερών από την ημερομηνία έκδοσης της άδειας που αναφέρεται στην παράγραφο 1, τις ακόλουθες πληροφορίες σχετικά με το σκάφος που αναφέρεται στην άδεια :

α) το όνομα του σχετικού σκάφους.

β) την περίοδο κατά τη διάρκεια της οποίας επιτρέπεται να αλιεύει στη ζώνη της σύμβασης, με ένδειξη της ημερομηνίας έναρξης και περάτωσης των δραστηριοτήτων.

γ) τη ζώνη ή τις ζώνες αλιείας.

δ) το είδος ή τα είδη-στόχους.

ε) τα χρησιμοποιούμενα αλιευτικά εργαλεία.

Η Επιτροπή διαβιβάζει τις εν λόγω πληροφορίες αμελλητί στη γραμματεία της ΕΔΘΠΧΑ.

3. Οι πληροφορίες που διαβιβάζονται από τα κράτη μέλη στην Επιτροπή, αναφέρουν επίσης τον εσωτερικό αριθμό εγγραφής στο μητρώο του στόλου σύμφωνα με το άρθρο 1 του κανονισμού (ΕΚ) αριθ. 2090/98 της Επιτροπής [10], καθώς και στοιχεία για το λιμάνι βάσεως και το όνομα του εφοπλιστή ή του ναυλωτή του σκάφους, και συνοδεύονται από την κοινοποίηση ότι ο πλοίαρχος του σκάφους ενημερώθηκε για τα μέτρα που ισχύουν στην περιοχή ή στις περιοχές της ζώνης της σύμβασης στις οποίες το σκάφος θα ασκήσει τις δραστηριότητές του.

[10] ΕΕ L 266 της 1.10.1998, σ. 27.

4. Οι παράγραφοι 1, 2 και 3 εφαρμόζονται υπό την επιφύλαξη των ειδικών διατάξεων που προβλέπονται στα άρθρα 5 έως 8.

5. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 31 παράγραφος 2.

Άρθρο 4 Γενικοί κανόνες συμπεριφοράς

1. Η ειδική άδεια αλιείας που αναφέρεται στο άρθρο 3, ή επικυρωμένο αντίγραφό της, πρέπει να βρίσκονται επί του αλιευτικού σκάφους και να μπορούν οποιαδήποτε στιγμή να ελέγχονται από τον επιθεωρητή της ΕΔΘΠΧΑ.

2. Κάθε κράτος μέλος μεριμνά ώστε τα κοινοτικά αλιευτικά σκάφη που φέρουν τη σημαία του, να του κοινοποιούν την έξοδό τους και την είσοδό τους σε οποιοδήποτε λιμάνι, την είσοδό τους και την έξοδό τους από τη ζώνη της σύμβασης καθώς και τις κινήσεις τους μεταξύ των στατιστικών υποπεριοχών και διαιρέσεων FAO.

3. Τα κράτη μέλη αντιπαραβάλουν τις πληροφορίες που αναφέρονται στην παράγραφο 2 με τα δεδομένα που λήφθηκαν μέσω των συστημάτων ΣΠΣ που λειτουργούν επί των σκαφών. Διαβιβάζουν τις εν λόγω πληροφορίες με μέσα πληροφορικής στην Επιτροπή εντός δύο ημερών από την ημερομηνία της λήψης τους. Η Επιτροπή διαβιβάζει αμελλητί τα δεδομένα αυτάστη γραμματεία της ΕΔΘΠΧΑ.

4. Σε περίπτωση τεχνικής βλάβης του συστήματος ΣΠΣ που είναι εγκατεστημένο σε ένα κοινοτικό σκάφος, το κράτος μέλος σημαίας ενημερώνει, το συντομότερο δυνατό, την ΕΔΘΠΧΑ, με κοινοποίηση στην Επιτροπή, σχετικά με το όνομα του σκάφους, καθώς και την ώρα, την ημερομηνία και το στίγμα στο οποίο ευρίσκετο το σκάφος τη στιγμή που το σύστημα ΣΠΣ έπαυσε να λειτουργεί. Το κράτος μέλος σημαίας ενημερώνει αμελλητί την ΕΔΘΠΧΑ, με κοινοποίηση στην Επιτροπή, σχετικά με την επαναλειτουργία του συστήματος ΣΠΣ μόλις αυτό συμβεί.

Άρθρο 5 Πρόσβαση στην αλιεία καβουριών

1. Τα κράτη μέλη σημαίας ανακοινώνουν στην Επιτροπή την πρόθεση ενός κοινοτικού αλιευτικού σκάφους να ασκήσει αλιεία καβουριών στη στατιστική υποπεριοχή FAO 48.3. Η ανακοίνωση αυτή πραγματοποιείται τέσσερις μήνες πριν από την προβλεπόμενη ημερομηνία έναρξης της αλιείας και αναφέρει τον εσωτερικό αριθμό εγγραφής στο μητρώο του στόλου καθώς και το σχέδιο των αλιευτικών επιχειρήσεων και ερευνών του εν λόγω σκάφους.

2. Η Επιτροπή εξετάζει την ανακοίνωση, επαληθεύει εάν είναι σύμφωνη προς τους ισχύοντες κανόνες και ενημερώνει το κράτος μέλος σχετικά με τα συμπεράσματά της. Το κράτος μέλος μπορεί να εκδώσει την ειδική άδεια αλιείας ευθύς μόλις λάβει τα συμπεράσματα της Επιτροπής ή δέκα εργάσιμες ημέρες μετά την ημερομηνία ανακοίνωσης των συμπερασμάτων. Η Επιτροπή ενημερώνει σχετικά την ΕΔΘΠΧΑ το αργότερο τρεις μήνες πριν από την προβλεπόμενη ημερομηνία έναρξης της αλιείας.

3. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 36 παράγραφος 2.

Άρθρο 6 Πρόσβαση σε νέες αλιευτικές δραστηριότητες

1. Η άσκηση νέας αλιευτικής δραστηριότητας στη ζώνη της σύμβασης απαγορεύεται, εκτός εάν έχει χορηγηθεί άδεια σύμφωνα με τις διατάξεις της παραγράφου 4.

2. Μόνο τα σκάφη, τα οποία είναι εξοπλισμένα και διαρρυθμισμένα κατά τρόπο ώστε να μπορούν συμμορφούνται προς όλα τα σχετικά μέτρα διατήρησης που έχουν θεσπιστεί από την ΕΔΘΠΧΑ, είναι επιλέξιμα για συμμετοχή σε νέα αλιευτική δραστηριότητα.

Σκάφη τα οποία περιλαμβάνονται στον κατάλογο σκαφών IUU της ΕΔΘΠΧΑ που αναφέρεται στο άρθρο 29, δεν είναι επιλέξιμα για συμμετοχή σε νέα αλιευτική δραστηριότητα.

3. Το κράτος μέλος σημαίας ανακοινώνει στην Επιτροπή, τέσσερις τουλάχιστον μήνες πριν από την ετήσια διάσκεψη της ΕΔΘΠΧΑ, την πρόθεση ενός κοινοτικού αλιευτικού σκάφους να ασκήσει νέα αλιευτική δραστηριότητα στη ζώνη της σύμβασης.

Η ανακοίνωση συνοδεύεται από το σύνολο των κάτωθι πληροφοριών, τις οποίες διαθέτει το κράτος μέλος, όσον αφορά :

α) τη φύση της προβλεπόμενης αλιευτικής δραστηριότητας, συμπεριλαμβανομένων των ειδών-στόχων, τις αλιευτικές μεθόδους, την προτεινόμενη περιοχή και το ελάχιστο επίπεδο αλιευμάτων που είναι αναγκαίο για την άσκηση μιας βιώσιμης αλιείας.

β) τις βιολογικές πληροφορίες που προέκυψαν από εμπεριστατωμένες εκστρατείες αξιολόγησης και έρευνας, όπως είναι η κατανομή, η αφθονία, η δημογραφική σύνθεση και η ταυτότητα του αποθέματος.

γ) στοιχεία για τα εξαρτώμενα και συναφή είδη καθώς και για την δυνατότητα να επηρεαστούν καθ´οποιονδήποτε τρόπο τα εν λόγω είδη από την προβλεπόμενη αλιευτική δραστηριότητα.

δ) πληροφορίες που προέρχονται από άλλους τύπους αλιείαs της περιοχής ή ανάλογους τύπους αλιείας που πραγματοποιήθηκαν αλλού, οι οποίες ενδέχεται να συμβάλουν στην αξιολόγηση της εν δυνάμει απόδοσης.

4. Η Επιτροπή διαβιβάζει στην ΕΔΘΠΧΑ για εξέταση τις πληροφορίες που παρέχονται σύμφωνα με την παράγραφο 3, οι οποίες συνοδεύονται από οποιεσδήποτε άλλες χρήσιμες πληροφορίες τις οποίες διαθέτει.

5. Σε περίπτωση έγκρισης μιας νέας αλιευτικής δραστηριότητας από την ΕΔΘΠΧΑ, επιτρέπεται η διεξαγωγή της

(α) εκ μέρους της Επιτροπής, στην περίπτωση που η ΕΔΘΠΧΑ δεν έχει θεσπίσει μέτρα διατήρησης αναφορικά με τη νέα αλιευτική δραστηριότητα, ή

(β) εκ μέρους του Συμβουλίου, το οποίο αποφασίζει με ειδική πλειοψηφία κατόπιν προτάσεως της Επιτροπής, σε όλες τις άλλες περιπτώσεις.

6. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 36 παράγραφος 2.

Άρθρο 7 Πρόσβαση σε εξερευνητικούς τύπους αλιείαs

1. Η άσκηση εξερευνητικού τύπου αλιείας στη ζώνη της σύμβασης απαγορεύεται, εκτός εάν έχει χορηγηθεί άδεια σύμφωνα με τις διατάξεις των παραγράφων 2 έως 6.

2. Μόνο τα σκάφη, τα οποία είναι εξοπλισμένα και διαρρυθμισμένα κατά τρόπο ώστε να μπορούν συμμορφούνται προς όλα τα σχετικά μέτρα διατήρησης που έχουν θεσπιστεί από την ΕΔΘΠΧΑ, είναι επιλέξιμα για συμμετοχή σε εξερευνητικό τύπο αλιείας.

Σκάφη τα οποία περιλαμβάνονται στον κατάλογο σκαφών IUU της ΕΔΘΠΧΑ που αναφέρεται στο άρθρο 29, δεν είναι επιλέξιμα για συμμετοχή σε εξερευνητικό τύπο αλιείας.

3. Τα κράτη μέλη, τα οποία λαμβάνουν μέρος σε μία εξερευνητική αλιεία, ή τα οποία έχουν πρόθεση να χορηγήσουν άδεια σε ένα σκάφος να συμμετάσχει σ´αυτήν, καταρτίζουν σχέδιο αλιευτικών δραστηριοτήτων και έρευνας, το οποίο διαβιβάζουν αμελλητί στην ΕΔΘΠΧΑ πριν την ημερομηνία που έχει οριστεί από αυτήν, με κοινοποίηση στην Επιτροπή.

Το σχέδιο περιλαμβάνει όλες τις ακόλουθες πληροφορίες, τις οποίες διαθέτει το κράτος μέλος :

(α) έκθεση για τη συμμόρφωση των δραστηριοτήτων του κράτους μέλους προς το σχέδιο συλλογής δεδομένων που έχει αποφασιστεί από την Επιστημονική Επιτροπή της ΕΔΘΠΧΑ.

(β) τη φύση της εξερευνητικής αλιείας, συμπεριλαμβανομένων των ειδών-στόχων, τις αλιευτικές μεθόδους, την προβλεπόμενη περιοχή και τα μέγιστα προβλεπόμενα επίπεδα αλιευμάτων της σχετικής αλιευτικής δραστηριότητας.

(γ) τις βιολογικές πληροφορίες που προέρχονται από εμπεριστατωμένες έρευνες ή ερευνητικά ταξίδια, όπως είναι η κατανομή, η αφθονία, η δημογραφική σύνθεση και η ταυτότητα του αποθέματος.

(δ) στοιχεία για τα εξαρτώμενα και συναφή είδη καθώς και για την δυνατότητα να επηρεαστούν καθ´οποιονδήποτε τρόπο τα εν λόγω είδη από την προβλεπόμενη αλιευτική δραστηριότητα.

(ε) πληροφορίες που προέρχονται από άλλους τύπους αλιείαs της περιοχής ή ανάλογους τύπους αλιείας που πραγματοποιήθηκαν αλλού, οι οποίες ενδέχεται να συμβάλουν στην αξιολόγηση της εν δυνάμει απόδοσης.

4. Τα κράτη μέλη, τα οποία λαμβάνουν μέρος σε εξερευνητικές δραστηριότητες αλιείας, διαβιβάζουν κάθε έτος στην ΕΔΘΠΧΑ, με κοινοποίηση στη Επιτροπή, πριν τη λήξη της προθεσμίας που έχει συμφωνηθεί στο πλαίσιο της ΕΔΘΠΧΑ, τις πληροφορίες που προσδιορίζονται στο σχέδιο συλλογής δεδομένων που έχει αποφασιστεί από την Επιστημονική Επιτροπή της ΕΔΘΠΧΑ για τον σχετικό τύπο αλιείας.

Τα κράτη μέλη που δεν έχουν διαβιβάσει στην ΕΔΘΠΧΑ τις πληροφορίες που προσδιορίζονται στο σχέδιο συλλογής δεδομένων για την τελευταία αλιευτική περίοδο, δεν επιτρέπεται να συνεχίσουν τις εξερευνητικές δραστηριότητες αλιείας καθ'όσο χρόνο δεν έχουν διαβιβάσει τις εν λόγω πληροφορίες στην ΕΔΘΠΧΑ με κοινοποίηση στη Επιτροπή και μέχρις ότου η Επιστημονική Επιτροπή της ΕΔΘΠΧΑ είχε την ευκαιρία να τις εξετάσει.

5. Πριν ένα κράτος μέλος επιτρέψει στα σκάφη του να λάβουν μέρος σε ήδη διεξαγόμενες εξερευνητικές δραστηριότητες αλιείας, προβαίνει σε σχετική ανακοίνωση στην ΕΔΘΠΧΑ με κοινοποίηση στην Επιτροπή τρεις τουλάχιστον μήνες πριν από την επόμενη τακτική σύσκεψη της ΕΔΘΠΧΑ. Το κράτος μέλος που διαβιβάζει την κοινοποίηση, αναμένει το πέρας της σύσκεψης αυτής προκειμένου να επιτρέψει στα σκάφη του να αρχίσουν τις δραστηριότητές τους.

6. Το όνομα, ο τύπος, το μέγεθος, ο αριθμός νηολογίου και το διακριτικό κλήσεως ασυρμάτου των σκαφών που συμμετέχουν σε εξερευνητικές δραστηριότητες αλιείας κοινοποιείται άμεσα από το κράτος μέλος στη Γραμματεία της ΕΔΘΠΧΑ με κοινοποίηση στην Επιτροπή τρεις τουλάχιστον μήνες πριν από την ημερομηνία έναρξης κάθε αλιευτικής περιόδου.

7. Η αλιευτική ικανότητα και αλιευτική προσπάθεια υπόκεινται σε ένα προληπτικό όριο, του οποίου το επίπεδο δεν υπερβαίνει το επίπεδο που επιτρέπει η λήψη πληροφοριών που προσδιορίζονται στο σχέδιο συλλογής δεδομένων και απαιτούνται για τις αξιολογήσεις που προβλέπονται στο άρθρο 2 στοιχείο στ).

8. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 36 παράγραφος 2.

Άρθρο 8 Πρόσβαση σε αλιευτικές δραστηριότητες με στόχο την επιστημονική έρευνα

1. Το κράτος μέλος, του οποίου τα σκάφη έχουν την πρόθεση να ασκήσουν επιστημονικές έρευνες εφόσον οι προσδοκίες αλιευμάτων είναι κατώτερες των 50 τόνων, μεταξύ των οποίων 10 τόνοι κατ'ανώτατο όριο του είδους Dissostichus spp, και λιγότερα από 0,1% ενός δεδομένου ορίου αλιευμάτων που αφορούν τα κριλ, τα καλαμάρια και τα καβούρια κοινοποιεί απευθείας στην ΕΔΘΠΧΑ τις ακόλουθες πληροφορίες με κοινοποίηση στην Επιτροπή :

(α) το όνομα του σχετικού σκάφους.

(β) τα εξωτερικά σημεία αναγνώρισής του.

(γ) τη διαίρεση και την υποπεριοχή στην οποία πρέπει να πραγματοποιηθούν οι έρευνες.

(δ) την προβλεπόμενη ημερομηνία άφιξης στη ζώνη της σύμβασης και αναχώρησης από αυτήν.

(ε) το σκοπό των ερευνών.

(στ) τον αλιευτικό εξοπλισμό που ενδεχομένως να χρησιμοποιηθεί.

2. Τα κοινοτικά σκάφη που αναφέρονται στην παράγραφο 1, απαλλάσσονται από την εφαρμογή των μέτρων διατήρησης σχετικά με τα μεγέθη ματιών που προβλέπονται στους κανονισμούς, από την απαγόρευση χρήσης ορισμένων κατηγοριών αλιευτικών εργαλείων, από τις απαγορευμένες περιοχές, από τις αλιευτικές περιόδους και από τα όρια των μεγεθών των ψαριών, καθώς επίσης και από τις απαιτήσεις υποβολής δηλώσεων εκτός εκείνων που προβλέπονται στο άρθρο 9 παράγραφος 6 και στο άρθρο 16 παράγραφος 1.

3. Το κράτος μέλος, τα σκάφη του οποίου πρόκειται να ασκήσουν αλιευτικές έρευνες εφόσον οι προσδοκίες συνολικών αλιευμάτων είναι ανώτερες των 50 τόνων ή ανώτερες των 10 τόνων όσον αφορά το είδος Dissostichus spp., ή περισσότερο από 0,1% ενός δεδομένου ορίου αλιεύματος για τα κριλ, τα καλαμάρια και τα καβούρια, υποβάλει ένα ερευνητικό πρόγραμμα για εξέταση στην ΕΔΘΠΧΑ, με κοινοποίηση στην Επιτροπή, έξι τουλάχιστον μήνες πριν από την ημερομηνία που προβλέπεται για την έναρξη των ερευνών. Η αλιεία που προβλέπεται για τους σκοπούς των εν λόγω ερευνών δεν μπορεί να πραγματοποιηθεί πριν περατώσει η ΕΔΘΠΧΑ την εξέτασή της και κοινοποιήσει την απόφασή της.

4. Το κράτος μέλος διαβιβάζει στην ΕΔΘΠΧΑ, με κοινοποίηση στη Επιτροπή, τα δεδομένα αλιευτικής προσπάθειας και αλιευμάτων, για κάθε ανάσυρση των αλιευτικών εργαλείων, αναφορικά με οποιαδήποτε δραστηριότητα επιστημονικής έρευνας που υπόκειται στις διατάξεις των παραγράφων 1, 2 και 3. Το κράτος μέλος διαβιβάζει σύντομη έκθεση στην ΕΔΘΠΧΑ, με κοινοποίηση στην Επιτροπή, εντός εκατόν ογδόντα ημερών από την ημερομηνία του πέρατος των δραστηριοτήτων. Πλήρης έκθεση των αποτελεσμάτων της έρευνας διαβιβάζεται στην ΕΔΘΠΧΑ από το κράτος μέλος με κοινοποίηση στην Επιτροπή, εντός δώδεκα μηνών από την ημερομηνία περάτωσης της έρευνας.

5. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 36 παράγραφος 2.

Κεφάλαιο III - Σύστημα κοινοποίησης δεδομένων

τμημα 1 - δηλωση αλιευματων και αλιευτικής προσπάθειας

Άρθρο 9 Δήλωση αλιευμάτων και αλιευτικής προσπάθειας

1. Τα κοινοτικά αλιευτικά σκάφη υπόκεινται σε τρία συστήματα δήλωσης αλιευμάτων και αλιευτικής προσπάθειας που αντιστοιχούν στις περιόδους δηλώσεων που προβλέπονται στα άρθρα 10, 11 και 12 για τα διάφορα είδη και τις σχετικές στατιστικές περιοχές, υποπεριοχές ή διαιρέσεις FAO.

2. Η δήλωση αλιευμάτων και αλιευτικής προσπάθειας πρέπει να περιλαμβάνει τις ακόλουθες πληροφορίες για την υπό εξέταση περίοδο :

(α) το όνομα του σχετικού σκάφους.

(β) τα εξωτερικά σημεία αναγνώρισης του σχετικού σκάφους,

(γ) τα συνολικά αλιεύματα του είδους-στόχου.

(δ) το συνολικό αριθμό των πραγματικών ημερών και ωρών αλιείας.

(ε) τα αλιεύματα όλων των ειδών και τα παρεμπίπτοντα αλιεύματα που διατηρούνται επί του σκάφους κατά τη διάρκεια της περιόδου της δήλωσης.

(στ) τον αριθμό των αγκιστριών, στην περίπτωση αλιείας με παραγάδι.

3. Οι πλοίαρχοι των κοινοτικών αλιευτικών σκαφών διαβιβάζουν δήλωση αλιευμάτων και αλιευτικής προσπάθειας στις αρμόδιες αρχές του κράτους μέλους σημαίας το αργότερο μία ημέρα μετά την ημερομηνία λήξης της σχετικής περιόδου δηλώσεων που αναφέρεται στα άρθρα 10, 11 και 12.

4. Τα κράτη μέλη διαβιβάζουν στην Επιτροπή, με μέσα πληροφορικής, εντός τριών ημερών από την ημερομηνία λήξης της περιόδου δηλώσεων, τη δήλωση των αλιευμάτων και αλιευτικής προσπάθειας η οποία διαβιβάστηκε από κάθε αλιευτικό σκάφος που φέρει τη σημαία τους και είναι νηολογημένο στην επικράτειά τους. Κάθε δήλωση αλιευμάτων και αλιευτικής προσπάθειας προσδιορίζει τη σχετική περίοδο δηλώσεων.

5. Η Επιτροπή διαβιβάζει στη ΕΔΘΠΧΑ, το αργότερο εντός πέντε ημερών από την ημερομηνία λήξης της περιόδου δηλώσεων, τις δηλώσεις αλιευμάτων και αλιευτικής προσπάθειας που λήφθηκαν σύμφωνα με τις διατάξεις της παραγράφου 3.

6. Τα συστήματα δηλώσεων αλιευμάτων και αλιευτικής προσπάθειας εφαρμόζονται στα είδη που αλιεύονται για σκοπούς επιστημονικής έρευνας ευθύς μόλις τα αλιεύματα υπερβούν τους 5 τόνους κατά τη διάρκεια μιας δεδομένης περιόδου, εκτός εάν εφαρμόζονται περισσότερο ειδικοί κανονισμοί στα συγκεκριμένα είδη.

7. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 36 παράγραφος 2.

Άρθρο 10 Σύστημα μηνιαίας δήλωσης αλιευμάτων και αλιευτικής προσπάθειας

1. Για τους σκοπούς της εφαρμογής του συστήματος μηνιαίας δήλωσης αλιευμάτων και αλιευτικής προσπάθειας, η περίοδος δηλώσεων έχει διάρκεια ενός ημερολογιακού μήνα.

2. Το σύστημα της μηνιαίας δήλωσης αλιευμάτων εφαρμόζεται :

α) στην αλιεία του είδους Electrona carlsbergi στη στατιστική υποπεριοχή FAO 48.3 της Ανταρκτικής.

β) στην αλιεία του είδους Euphausia superba στη στατιστική περιοχή FAO 48 και εντός των στατιστικών διαιρέσεων FAO 58.4.2 και 58.4.1.

3. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 36 παράγραφος 2.

Άρθρο 11 Σύστημα δηλώσεων αλιευμάτων και αλιευτικής προσπάθειας κατά περιόδους δέκα ημερών

1. Για τους σκοπούς της εφαρμογής του συστήματος δηλώσεων αλιευμάτων και αλιευτικής προσπάθειας κατά περιόδους δέκα ημερών, ο ημερολογιακός μήνας υποδιαιρείται σε τρεις περιόδους δηλώσεων, οι οποίες ορίζονται με τα γράμματα A, B και Γ, και εκτείνονται από την 1η έως τη 10η ημέρα, από την 11η έως την 20ή ημέρα και από την 21ή έως την τελευταία ημέρα του μήνα.

2. Το σύστημα δηλώσεων αλιευμάτων και αλιευτικής προσπάθειας κατά περιόδους δέκα ημερών εφαρμόζεται :

α) στην αλιεία των ειδών Champsocephalus gunnari και Dissostichus eleginoides και των άλλων βενθικών ειδών στη στατιστική διαίρεση FAO 58.5.2.

β) στην εξερευνητική αλιεία καλαμαριού του είδους Martialia hyadesi στη στατιστική υποπεριοχή FAO 48.3.

γ) στην αλιεία καβουριών του είδους Paralomis spp. (τάξης Decapoda, υπο-τάξη Reptantiα) στη στατιστική υποπεριοχή FAO 48.3, εκτός από την αλιεία που πραγματοποιείται κατά τη διάρκεια της πρώτης φάσης των καθεστώτων εξερευνητικής αλιείας της ΕΔΘΠΧΑ για το εν λόγω είδος και στην εν λόγω υποπεριοχή.

3. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 36 παράγραφος 2.

Άρθρο 12 Σύστημα δηλώσεων αλιευμάτων και αλιευτικής προσπάθειας κατά περιόδους πέντε ημερών

1. Για τους σκοπούς της εφαρμογής του συστήματος δηλώσεων αλιευμάτων και αλιευτικής προσπάθειας κατά περιόδους πέντε ημερών, κάθε ημερολογιακός μήνας υποδιαιρείται σε έξι περιόδους δηλώσεων, οι οποίες ορίζονται με τα γράμματα A, B, Γ, Δ, E και ΣΤ, και εκτείνονται, αντίστοιχα, από την 1η έως την 5η ημέρα, από την 6η έως την 10η ημέρα, από την 11η έως την 15η ημέρα, από την 16η έως την 20ή ημέρα, από την 21η έως την 25η ημέρα και από την 26η έως την τελευταία ημέρα του μήνα.

2. Το σύστημα δηλώσεων αλιευμάτων και αλιευτικής προσπάθειας κατά περιόδους πέντε ημερών εφαρμόζεται ανά αλιευτική περίοδο:

(α) στην αλιεία του είδους Champsocephalus gunnari στην υποπεριοχή FAO 48.3 της Ανταρκτικής.

(β) στην αλιεία του είδους Dissostichus eleginoides στις στατιστικές υποπεριοχές FAO 48.3 και 48.4

(γ) η εξερευνητική αλιεία του είδους Dissostichus eleginoides σε όλη την περιοχή της σύμβασης, με βάση ορθογώνια συγκεκριμένης κλίμακας όπως ορίζεται στο άρθρο 2 στοιχείο δ) του κανονισμού (ΕΚ) (XXX/2003) [11].

[11] Προστίθεται παραπομπή στα τεχνικά μέτρα της ΕΔΘΠΧΑ μετά τη θέσπισή τους.

3. Μετά την ανακοίνωση εκ μέρους της ΕΔΘΠΧΑ σχετικά με την απαγόρευση ενός τύπου αλιείας λόγω παράλειψης κοινοποίησης της δήλωσης αλιευμάτων και αλιευτικής προσπάθειας που αναφέρεται στο παρόν άρθρο, το σχετικό σκάφος ή σκάφη διακόπτουν χωρίς καθυστέρηση τις δραστηριότητές τους όσον αφορά τον σχετικό τύπο της αλιείας. Τα εν λόγω σκάφη δεν επιτρέπεται να επαναλάβουν τις δραστηριότητές τους καθόσον χρονικό διάστημα δεν διαβιβαστεί στην ΕΔΘΠΧΑ η μη υποβληθείσα δήλωση ή, ενδεχομένως, παρασχεθούν εξηγήσεις των τεχνικών δυσκολιών οι οποίες να δικαιολογούν την μη υποβολή της δήλωσης.

4. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 31 παράγραφος 2.

τμημα 2 - συστηματα μηνιαιασ δήλωσησ δεδομενων συγκεκριμενων κλιμακασ για την αλιεία με τρατα, παραγαδι ή με κιουρτο

Άρθρο 13 Σύστημα μηνιαίας δήλωσης δεδομένων αλιείας και αλιευτικής προσπάθειας συγκεκριμένης κλίμακας

1. Για κάθε αλιευτική περίοδο, τα κοινοτικά αλιευτικά σκάφη διαβιβάζουν στις αρμόδιες αρχές του κράτους μέλους σημαίας, το αργότερο την δέκατη πέμπτη ημέρα του μήνα ο οποίος έπεται του μήνα διεξαγωγής της αλιείας, τα δεδομένα αλιευμάτων και αλιευτικής προσπάθειας συγκεκριμένης κλίμακας που αντιστοιχούν στον σχετικό μήνα, όσον αφορά, ανάλογα με την περίπτωση, την αλιεία με τράτα, με παραγάδι ή με κιούρτο, των ακόλουθων ειδών και στις ακόλουθες περιοχές :

(α) Champsocephalus gunnari στη στατιστική διαίρεση FAO 58.5.2 και στη στατιστική υποπεριοχή FAO 48.3.

(β) Dissostichus eleginoides στις στατιστικές υποπεριοχές FAO 48.3 και 48.4.

(γ) Dissostichus eleginoides στη στατιστική διαίρεση FAO 58.5.2.

(δ) Electrona carlsbergi στη στατιστική υποπεριοχή FAO 48.3.

(ε) Martialia hyadesi στη στατιστική υποπεριοχή FAO 48.3.

(στ) Paralomis spp. (τάξη Decapoda, υπο-τάξη Reptantiα) στη στατιστική υποπεριοχή FAO 48.3, εκτός από την αλιεία που πραγματοποιείται κατά τη διάρκεια της πρώτης φάσης του καθεστώτος εξερευνητικής αλιείας της ΕΔΘΠΧΑ για το εν λόγω είδος και στην λόγω υποπεριοχή.

2. Τα δεδομένα δηλώνονται ανά πόντιση εργαλείων, όσον αφορά την αλιεία που αναφέρεται στις παραγράφους 1 στοιχείο β) και 1 στοιχείο στ), και ανά ανάσυρση εργαλείων στις άλλες περιπτώσεις.

3. Όλα τα αλιεύματα των ειδών-στόχων και των ειδών των παρεμπιπτόντων αλιευμάτων πρέπει να δηλώνονται κατά είδος. Τα δεδομένα αυτά περιλαμβάνουν τον αριθμό των θαλάσσιων πτηνών και θαλάσσιων ζώων κάθε είδους που αλιεύθηκαν και τα οποία απελευθερώθηκαν ή φονεύθηκαν.

4. Στο τέλος κάθε ημερολογιακού μήνα, τα κράτη μέλη διαβιβάζουν τα δεδομένα που αναφέρονται στις παραγράφους 1, 2 και 3 στην Επιτροπή, η οποία τα κοινοποιεί αμελλητί στην ΕΔΘΠΧΑ.

5. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 36 παράγραφος 2.

Άρθρο 14 Σύστημα μηνιαίας δήλωσης βιολογικών δεδομένων συγκεκριμένης κλίμακας

1. Τα κοινοτικά αλιευτικά σκάφη κοινοποιούν στις αρμόδιες αρχές του κράτους μέλους σημαίας, υπό τους ίδιους όρους όπως και για τους τύπους αλιείας που προβλέπονται στο άρθρο 13, ένα αντιπροσωπευτικό δείγμα της σύνθεσης από πλευράς μήκους των ειδών-στόχων και των παρεμπιπτόντων ειδών που αλιεύθηκαν κατά τη διεξαγωγή της αλιευτικής δραστηριότητας.

2. Το μήκος ενός ψαριού είναι το ολικό του μήκος στρογγυλεμένο στο αμέσως κατώτερο εκατοστόμετρο, ενώ τα κατάλληλα αντιπροσωπευτικά δείγματα πρέπει να συλλέγονται σε ένα και μόνο ορθογώνιο συγκεκριμένης κλίμακας γεωγραφικού πλάτους 0,5° και γεωγραφικού μήκους 1°. Στην περίπτωση που ένα σκάφος μετακινείται από ένα ορθογώνιο συγκεκριμένης κλίμακας σε ένα άλλο κατά τη διάρκεια του ίδιου μήνα, πρέπει να υποβάλλεται η σύνθεση από απόψεως μήκους για καθένα από τα ορθογώνια αυτά.

3. Όσον αφορά τα δεδομένα που αφορούν τον τύπο αλιείας που αναφέρεται στο άρθρο 13 παράγραφος 1 στοιχείο δ), το αντιπροσωπευτικό δείγμα αποτελείται τουλάχιστον από 500 ψάρια.

4. Στο τέλος κάθε μήνα, τα κράτη μέλη διαβιβάζουν τις ληφθείσες κοινοποιήσεις στην Επιτροπή, η οποία, με τη σειρά της, τις κοινοποιεί αμελλητί στην ΕΔΘΠΧΑ.

5. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 36 παράγραφος 2.

Άρθρο 15 Απαγόρευση αλιείας λόγω μη υποβολής δηλώσεως

Στην περίπτωση που η ΕΔΘΠΧΑ ανακοινώνει σε ένα κράτος μέλος την απαγόρευση αλιείας λόγω μη υποβολής μιας των δηλώσεων που προβλέπονται στα άρθρα 13 και 14, το εν λόγω κράτος μέλος διακόπτει χωρίς καθυστέρηση τις δραστηριότητες των σκαφών του στον εν λόγω τύπο αλιείας.

τμημα 3 - ετησια κοινοποιηση των αλιευματων

Άρθρο 16 Δεδομένα συνολικών αλιευμάτων

1. Με την επιφύλαξη του άρθρου 15 του κανονισμού (ΕΟΚ) αριθ. 2847/93, τα κράτη μέλη κοινοποιούν στη Επιτροπή, το αργότερο στις 31 Ιουλίου κάθε έτους, τα συνολικά αλιεύματα που αντιστοιχούν στο προηγούμενο έτος, τα οποία αλιεύθηκαν από τα κοινοτικά αλιευτικά σκάφη που φέρουν τη σημαία τους, με ανάλυση ανά σκάφος.

2. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 31 παράγραφος 2.

Άρθρο 17 Συγκεντρωτικά δεδομένα για την αλιεία κριλ

1. Τα κοινοτικά αλιευτικά σκάφη τα οποία έχουν συμμετάσχει στην αλιεία κριλ στην περιοχή της σύμβασης, διαβιβάζουν, μέχρι την 1η Ιανουαρίου κάθε έτους, στις αρμόδιες αρχές του κράτους μέλους του οποίου φέρουν τη σημαία, δεδομένα αλιευμάτων και αλιευτικής προσπάθειας συγκεκριμένης κλίμακας για την προηγούμενη αλιευτική περίοδο.

2. Τα κράτη μέλη καταρτίζουν συγκεντρωτική κατάσταση δεδομένων αλιευμάτων και αλιευτικής προσπάθειας συγκεκριμένης κλίμακας με βάση ορθογώνια 10 x 10 ναυτικών μιλίων και περιόδους 10 ημερών, και διαβιβάζουν τα δεδομένα αυτά στην Επιτροπή το αργότερο μέχρι την 1η Μαρτίου κάθε έτους.

3. Για τους σκοπούς των δεδομένων αλιευμάτων και αλιευτικής προσπάθειας συγκεκριμένης κλίμακας, ο ημερολογιακός μήνας διαιρείται σε τρεις δεκαήμερες περιόδους δηλώσεων: ημέρα 1 έως ημέρα 10, ημέρα 11 έως ημέρα 20 και ημέρα 21 έως την τελευταία ημέρα του μήνα. Οι εν λόγω δεκαήμερες περίοδοι δηλώσεων αναφέρονται ως περίοδοι Α, Β και Γ.

4. Λεπτομερείς κανόνες για την εφαρμογή του παρόντος άρθρου θεσπίζονται σύμφωνα με τη διαδικασία που προβλέπεταιορίζεται στο άρθρο 36 παράγραφος 2.

Άρθρο 18 Δεδομένα αλιευμάτωνκαβουριών στη στατιστική υποπεριοχή FAO 48.31. Τα κοινοτικά αλιευτικά σκάφη που αλιεύουν καβούρια στη στατιστική υποπεριοχή FAO 48.3 κοινοποιούν στην Επιτροπή, μέχρι την 25η Σεπτεμβρίου κάθε έτους, τα δεδομένα που αφορούν τη διεξαγωγή των αλιευτικών δραστηριοτήτων καθώς και τα αλιεύματα καβουριών που αλιεύθηκαν πριν την 31η Αυγούστου του ιδίου έτους. Η Επιτροπή διαβιβάζει τα δεδομένα αυτά στην ΕΔΘΠΧΑ το αργότερο τρεις μήνες μετά την απαγόρευση της αλιείας.

2. Τα δεδομένα σχετικά με τα αλιεύματα που αλιεύθηκαν μετά την 31η Αυγούστου κάθε έτους πρέπει να κοινοποιούνται στην Επιτροπή εντός δύο μηνών από την ημερομηνία απαγόρευσης της αλιείας. Η Επιτροπή διαβιβάζει τα δεδομένα αυτά στην ΕΔΘΠΧΑ το αργότερο τρεις μήνες μετά την απαγόρευση της αλιείας.

3. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 36 παράγραφος 2.

Άρθρο 19 Δεδομένα αλιευμάτων και αλιευτικής προσπάθειας συγκεκριμένης κλίμακας για την εξερευνητική αλιεία καλαμαριών στη στατιστική υποπεριοχή FAO 48.3

1. Τα κοινοτικά αλιευτικά σκάφη που αλιεύουν καλαμάρια (Martialia hyadesi) στη στατιστική υποπεριοχή FAO 48.3 κοινοποιούν στην Επιτροπή, το αργότερο μέχρι την 25η Σεπτεμβρίου κάθε έτους, τα δεδομένα αλιευμάτων και αλιευτικής προσπάθειας συγκεκριμένης κλίμακας που αντιστοιχούν στον τύπο αυτό αλιείας. Τα δεδομένα αυτά προσδιορίζουν τον αριθμό των θαλάσσιων πτηνών και θηλαστικών που αλιεύθηκαν, απελευθερώθηκαν ή φονεύθηκαν από κάθε είδος. Η Επιτροπή διαβιβάζει τα δεδομένα αυτά στην ΕΔΘΠΧΑ το αργότερο μέχρι την 30ή Σεπτεμβρίου κάθε έτους.

2. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 36 παράγραφος 2.

Κεφάλαιο IV - Μέτρα ελέγχου και επιθεώρησης στη θάλασσα

Τμήμα 1 - Έλεγχος και επιθεώρηση στη θάλασσα

Άρθρο20 Πεδίο εφαρμογής

Οι διατάξεις του παρόντος κεφαλαίου εφαρμόζονται στα κοινοτικά αλιευτικά σκάφη και στα αλιευτικά σκάφη που φέρουν τη σημαία συμβαλλόμενου μέρους της σύμβασης.

Άρθρο21 Επιθεωρητές ΕΔΘΠΧΑ που έχουν διορισθεί από τα κράτη μέλη για τον έλεγχο στη θάλασσα

1. Τα κράτη μέλη διορίζουν τους επιθεωρητές ΕΔΘΠΧΑ, οι οποίοι μπορούν να επιβιβάζονται σε οποιοδήποτε κοινοτικό αλιευτικό σκάφος ή, κατόπιν συμφωνίας με ένα άλλο συμβαλλόμενο μέρος, επί των σκαφών του εν λόγω μέρους, το οποίο πραγματοποιεί ή πρόκειται να πραγματοποιήσει αλιευτικές δραστηριότητες που αφορούν έμβιους θαλάσσιους πόρους ή επιστημονική έρευνα όσον αφορά τους αλιευτικούς πόρους στη ζώνη της σύμβασης.

2. Οι επιθεωρητές ΕΔΘΠΧΑ ελέγχουν τα σκάφη που φέρουν τη σημαία ενός άλλου συμβαλλόμενου μέρους εκτός της Κοινότητας και των κρατών μελών της στην περιοχή της σύμβασης προκειμένου να επαληθεύσουν εάν τηρούν τα ισχύοντα μέτρα διατήρησης που έχουν θεσπισθεί από την ΕΔΘΠΧΑ, καθώς και, στην περίπτωση κοινοτικών αλιευτικών σκαφών, οποιοδήποτε άλλο κοινοτικό μέτρο διατήρησης ή ελέγχου των αλιευτικών πόρων το οποίο εφαρμόζεται στα σκάφη αυτά.

3. Οι επιθεωρητές ΕΔΘΠΧΑ πρέπει να έχουν γνώση των προς επιθεώρηση αλιευτικών δραστηριοτήτων και δραστηριοτήτων επιστημονικής έρευνας καθώς επίσης και των διατάξεων της σύμβασης και των μέτρων διατήρησης που έχουν θεσπισθεί σχετικά με αυτή. Τα κράτη μέλη πρέπει να πιστοποιούν τα προσόντα κάθε επιθεωρητή τον οποίο διορίζουν.

4. Οι επιθεωρητές πρέπει να είναι υπήκοοι του κράτους μέλους το οποίο τους ορίζει και, κατά τη διάρκεια των δραστηριοτήτων ελέγχου, να υπόκεινται στην αποκλειστική δικαιοδοσία του εν λόγω κράτους μέλους. Πρέπει να απολαύουν του καθεστώτος αξιωματικού του σκάφους και πρέπει να μπορούν να επικοινωνούν στη γλώσσα του κράτους σημαίας των σκαφών στα οποία πραγματοποιούν τις δραστηριότητές τους.

5. Κάθε επιθεωρητής ΕΔΘΠΧΑ πρέπει να φέρει δελτίο ταυτότητας, το οποίο να είναι εγκεκριμένο ή να έχει παρασχεθεί από την ΕΔΘΠΧΑ, και να έχει εκδοθεί από το κράτος μέλος το οποίο προέβη στο διορισμό του. Το έγγραφο αυτό πιστοποιεί ότι ο επιθεωρητής είναι εξουσιοδοτημένος να πραγματοποιεί ελέγχους σύμφωνα με το σύστημα ελέγχου της ΕΔΘΠΧΑ.

6. Τα κράτη μέλη κοινοποιούν το όνομα των επιθεωρητών που διορίζουν στη γραμματεία της ΕΔΘΠΧΑ, με κοινοποίηση στην Επιτροπή, εντός δεκατεσσάρων ημερών από τον διορισμό τους.

7. Τα κράτη μέλη συνεργάζονται μεταξύ τους και με την Επιτροπή όσον αφορά την εφαρμογή του συστήματος.

8. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 36 παράγραφος 2.

Άρθρο22 Καθορισμός των δραστηριοτήτων που μπορούν να αποτελέσουν αντικείμενο επιθεώρησης

Οι δραστηριότητες έρευνας και εκμετάλλευσης των έμβιων θαλάσσιων πόρων που πραγματοποιούνται στη ζώνη της σύμβασης μπορούν να υπόκεινται σε επιθεώρηση. Προϋπόθεση για να θεωρηθούν ως δραστηριότητες του τύπου αυτού, είναι η διαπίστωση εκ μέρους του επιθεωρητή ΕΔΘΠΧΑ ότι οι δραστηριότητες ενός αλιευτικού σκάφους ανταποκρίνονται σε ένα τουλάχιστον από τα εξής τέσσερα κριτήρια και δεν υπάρχει κανένα στοιχείο περί του αντιθέτου :

(α) το αλιευτικό εργαλείο βρίσκεται στο στάδιο της χρησιμοποίησης, μόλις χρησιμοποιήθηκε ή είναι έτοιμο να χρησιμοποιηθεί με βάση ιδίως τις ακόλουθες διαπιστώσεις:

(i) δίχτυα, παραγάδια ή κιούρτοι βρίσκονται μέσα στο νερό;

(ii) δίχτυα και οι πόρτες της τράτας είναι αρματωμένες;

(iii) τα αγκίστρια, οι κιούρτοι και οι παγίδες είναι δολωμένα ή υπάρχουν αποψυγμένα δολώματα έτοιμα να χρησιμοποιηθούν;

(iv) το ημερολόγιο αλιείας αναφέρει πρόσφατη αλιεία ή αλιεία στο στάδιο της διεξαγωγής;

(β) ψάρια που απαντώνται στη ζώνη της σύμβασης, υφίστανται επεξεργασία ή μόλις υπέστησαν επεξεργασία με βάση, ιδίως, τις ακόλουθες διαπιστώσεις:

(i) νωπά ψάρια ή απορρίμματα ψαριών βρίσκονται επί του σκάφους.

(ii) ψάρια βρίσκονται στο στάδιο της κατάψυξης.

(iii) σημειώσεις αναφέρουν στοιχεία για τη δραστηριότητα ή την επεξεργασία του προϊόντος.

(γ) το αλιευτικό εργαλείο του σκάφους βρίσκεται μέσα στη θάλασσα, με βάση, ιδίως, τις ακόλουθες διαπιστώσεις :

(i) το αλιευτικό εργαλείο φέρει τα σημεία αναγνώρισης του σκάφους.

(ii) το αλιευτικό εργαλείο είναι παρόμοιο με εκείνο που βρίσκεται επί του σκάφους.

(iii) το ημερολόγιο αλιείας αναφέρει ότι το αλιευτικό εργαλείο βρίσκεται μέσα στη θάλασσα.

(δ) ψάρια (ή προϊόντα τους) ειδών που βρίσκονται στη ζώνη της σύμβασης είναι αποθηκευμένα επί του σκάφους.

Άρθρο 23 Σήμανση των σκαφών που μεταφέρουν επιθεωρητές

1. Τα σκάφη που μεταφέρουν επιθεωρητές της ΕΔΘΠΧΑ πρέπει να επιδεικνύουν ειδική σημαία ή ειδικό σήμα που έχει εγκριθεί από την ΕΔΘΠΧΑ προκειμένου να δείξουν την παρουσία επ´αυτών επιθεωρητών που πραγματοποιούν δραστηριότητες ελέγχου σύμφωνα με το σύστημα ελέγχου της ΕΔΘΠΧΑ.

2. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 36 παράγραφος 2.

Άρθρο 24 Διαδικασίες επιθεώρησης στη θάλασσα

1. Τα κοινοτικά σκάφη που βρίσκονται στη ζώνη της σύμβασης με σκοπό να πραγματοποιήσουν αλιευτικές δραστηριότητες ή δραστηριότητες επιστημονικής έρευνας των έμβιων θαλάσσιων πόρων πρέπει, στην περίπτωση που τους δοθεί το κατάλληλο σήμα του Διεθνούς Κώδικα Σημάτων ανωτέρω από σκάφος στο οποίο έχει επιβιβασθεί επιθεωρητής ΕΔΘΠΧΑ σύμφωνα με το άρθρο 23, να σταματήσουν ή να λάβουν οποιοδήποτε αναγκαίο μέτρο προκειμένου να διευκολύνουν την ασφαλή και ταχεία μεταφορά του επιθεωρητή στο σκάφος, εκτός εάν το σκάφος αυτό ασχολείται τη στιγμή εκείνη με αλιευτικές δραστηριότητες, στην οποία περίπτωση συμμορφώνεται προς τις υποδείξεις το συντομότερο δυνατόν.

2. Ο πλοίαρχος του σκάφους επιτρέπει στον επιθεωρητή, ο οποίος μπορεί να συνοδεύεται από βοηθούς, να επιβιβασθεί επί του σκάφους. Ο επιθεωρητής ΕΔΘΠΧΑ παρουσιάζει το έγγραφο που αναφέρεται στο άρθρο 21 παράγραφος 5 κατά την επιβίβασή του επί του σκάφους. Ο πλοίαρχος διευκολύνει τα καθήκοντα των επιθεωρητών ΕΔΘΠΧΑ κατά την άσκηση των καθηκόντων τους, συμπεριλαμβανομένης της πρόσβασης στον εξοπλισμό επικοινωνιών, εφόσον υπάρχει ανάγκη.

3. Ο έλεγχος πραγματοποιείται κατά τρόπον ώστε το σκάφος να υποστεί ελάχιστη μόνο παρενόχληση. Οι αιτήσεις πληροφοριών περιορίζονται στη διαπίστωση των γεγονότων σχετικά με την τήρηση των μέτρων της ΕΔΘΠΧΑ που εφαρμόζονται στο οικείο κράτος σημαίας.

4. Οι επιθεωρητές της ΕΔΘΠΧΑ έχουν δικαίωμα να ελέγχουν τα αλιεύματα, τα δίχτυα καθώς και οποιοδήποτε άλλο αλιευτικό εξοπλισμό, καθώς και τις αλιευτικές δραστηριότητες και τις δραστηριότητες επιστημονικής έρευνας. διαθέτουν επίσης πρόσβαση στα αρχεία και στις εκθέσεις δεδομένων αλιευμάτων και στίγματος στο μέτρο που καθίσταται αυτό αναγκαίο για την άσκηση των καθηκόντων τους. Οι επιθεωρητές μπορούν να λαμβάνουν φωτογραφίες ή/και μαγνητοταινίες, εφόσον καθίσταται αναγκαίο, προκειμένου να τεκμηριώσουν οποιαδήποτε υποτιθέμενη παραβίαση των εφαρμοζόμενων μέτρων διατήρησης που έχουν θεσπισθεί από την ΕΔΘΠΧΑ.

5. Οι επιθεωρητές της ΕΔΘΠΧΑ τοποθετούν ένα σήμα αναγνώρισης εγκεκριμένο από την ΕΔΘΠΧΑ σε όλα τα δίχτυα και όλο τον αλιευτικό εξοπλισμό ο οποίος φαίνεται ότι έχει χρησιμοποιηθεί κατά παράβαση των εφαρμοζόμενων μέτρων διατήρησης και αναφέρουν το γεγονός αυτό στην έκθεση που αναφέρεται στο άρθρο 25 παράγραφοι 3 και 4.

6. Εάν ένα σκάφος αρνηθεί να διακόψει την πορεία του ή να διευκολύνει με άλλο τρόπο τη μεταφορά ενός παρατηρητή ή επιθεωρητή, ή εάν ο πλοίαρχος ή το πλήρωμα ενός σκάφους παρενοχλεί τις εξουσιοδοτημένες δραστηριότητες ενός παρατηρητή ή επιθεωρητή, ο εν λόγω παρατηρητής ή επιθεωρητής συντάσσει λεπτομερή έκθεση, στην οποία περιλαμβάνεται πλήρης περιγραφή των περιστάσεων, και υποβάλει την έκθεση στο διορίζον κράτος προκειμένου να διαβιβαστεί σύμφωνα με τις σχετικές διατάξεις του άρθρου 25.

Η παρενόχληση ενός παρατηρητή ή επιθεωρητή ή η παράλειψη συμμόρφωσης προς τα εύλογα αιτήματα ενός παρατηρητή ή επιθεωρητή κατά την εκτέλεση των καθηκόντων του αντιμετωπίζεται από το κράτος μέλος σημαίας ως εάν ο παρατηρητής ή επιθεωρητής να ήταν παρατηρητής ή επιθεωρητής του εν λόγω κράτους μέλους.

Το κράτος μέλος σημαίας αναφέρει τα μέτρα που έλαβε βάσει της παρούσας παραγράφου σύμφωνα με το άρθρο 26.

7. Πριν από την αναχώρηση από το σκάφος που υπέστη επιθεώρηση, ο επιθεωρητής ΕΔΘΠΧΑ παραδίδει στον πλοίαρχο του εν λόγω σκάφους αντίγραφο της δεόντως συμπληρωμένης έκθεσης ελέγχου που αναφέρεται στο άρθρο 25.

8. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 36 παράγραφος 2.

Άρθρο25 Έκθεση ελέγχου

1. Οι επιθεωρήσεις στη θάλασσα που πραγματοποιούνται σύμφωνα με το άρθρο 23, αποτελούν αντικείμενο έκθεσης ελέγχου, η οποία συντάσσεται σύμφωνα με τις ακόλουθες διατάξεις :

α) ο επιθεωρητής της ΕΔΘΠΧΑ πρέπει να δηλώσει οποιαδήποτε υποτιθέμενη παράβαση των εφαρμοζόμενων μέτρων διατήρησης. Ο επιθεωρητής επιτρέπει στον πλοίαρχο του ελεγχόμενου σκάφους να διατυπώσει τις παρατηρήσεις του, στο ίδιο έντυπο, όσον αφορά οποιαδήποτε πλευρά του ελέγχου;

β) ο επιθεωρητής υπογράφει την έκθεσή του και ο πλοίαρχος καλείται να υπογράψει ότι την παρέλαβε.

2. Ο επιθεωρητής της ΕΔΘΠΧΑ υποβάλει στο αρμόδιο κράτος μέλος διορισμού του, εντός προθεσμίας δεκαπέντε ημερών το αργότερο μετά την ημερομηνία άφιξής του στο λιμάνι, αντίγραφο της έκθεσης ελέγχου, η οποία συνοδεύεται από φωτογραφίες ή/και, ενδεχομένως, μαγνητοταινία.

3. Το κράτος μέλος που προέβη στο διορισμό του επιθεωρητή της ΕΔΘΠΧΑ διαβιβάζει στην ΕΔΘΠΧΑ εντός προθεσμίας δεκαπέντε ημερών το αργότερο από την ημερομηνία λήψης της, μαζί με αντίγραφο της έκθεσης ελέγχου, καθώς και δύο αντίγραφα των φωτογραφιών και της μαγνητοταινίας. Διαβιβάζει επίσης στην ΕΔΘΠΧΑ αντίγραφα των ανωτέρω στην Επιτροπή, καθώς και οποιαδήποτε έκθεση ή συμπληρωματική πληροφορία την οποία έλαβε μεταγενέστερα όσον αφορά την έκθεση ελέγχου.

Το κράτος μέλος διαβιβάζει επίσης αντίγραφο της έκθεσης καθώς και αντίγραφα των φωτογραφιών και μαγνητοταινιών στην Επιτροπή το αργότερο επτά ημέρες από την ημερομηνία λήψης του μαζί με συμπληρωματική έκθεση ή πληροφορίες που διαβιβάστηκαν μεταγενέστερα στην ΕΔΘΠΧΑ σχετικά με την έκθεση επιθεώρησης.

4. Το κράτος μέλος που έχει λάβει έκθεση ελέγχου ή οποιεσδήποτε συμπληρωματικές εκθέσεις ή πληροφορίες σχετικά με σκάφος που φέρει τη σημαία του, ενημερώνει αμελλητί την Επιτροπή, διαβιβάζοντάς της επίσης αντίγραφο όλων των σχολίων ή/και παρατηρήσεων που έχει διαβιβάσει στην ΕΔΘΠΧΑ μετά τη λήψη των εν λόγω εκθέσεων ή πληροφοριών.

5. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 36 παράγραφος 2.

Άρθρο 26 Διαδικασία παράβασης

1. Εάν, μετά από τις δραστηριότητες επιθεώρησης που πραγματοποιήθηκαν σύμφωνα με το σύστημα ελέγχου της ΕΔΘΠΧΑ, διαπιστωθεί ότι σημειώθηκε παράβαση των μέτρων που θεσπίσθηκαν δυνάμει της σύμβασης, το κράτος μέλος σημαίας διασφαλίζει τη λήψη κατάλληλων μέτρων κατά των φυσικών ή νομικών προσώπων που είναι υπεύθυνα για την παραβίαση των μέτρων που έχουν θεσπιστεί βάσει της σύμβασης σύμφωνα με το άρθρο 25 του κανονισμού (ΕΚ) αριθ. 2371/2002 [12].

[12] ΕΕ L 358 της 31.12.2002, σ. 59.

2. Το κράτος μέλος σημαίας πρέπει, εντός δεκατεσσάρων ημερών από την ημερομηνία της δικαστικής κλήσης ή της κίνησης διαδικασίας δίωξης, να ειδοποιήσει την ΕΔΘΠΧΑ καθώς και την Επιτροπή, και να τις τηρήσει ενήμερες σχετικά με τη διαδικασία και τα αποτελέσματά της.

3. Το κράτος μέλος σημαίας ενημερώνει την ΕΔΘΠΧΑ, εγγράφως, μία τουλάχιστον φορά ετησίως, σχετικά με τα αποτελέσματα των διαδικασιών που αναγράφονται στην παράγραφο 1 και τις κυρώσεις που επιβλήθηκαν. Στην περίπτωση μη περάτωσης των διώξεων, συντάσσεται σχετική έκθεση. Στην περίπτωση που δεν κινήθηκαν διώξεις, ή στην περίπτωση που οι διώξεις δεν είχαν αποτέλεσμα, πρέπει να παρατίθεται στην έκθεση ειδική επεξήγηση. Το κράτος μέλος σημαίας διαβιβάζει αντίγραφο της έκθεσης αυτής στην Επιτροπή.

4. Οι κυρώσεις που προβλέπονται από τα κράτη μέλη σημαίας κατά των παραβάσεων των μέτρων διατήρησης της ΕΔΘΠΧΑ πρέπει να είναι επαρκώς αυστηρές προκειμένου να διασφαλιστεί η τήρηση των μέτρων αυτών, να αποθαρρυνθούν οι παραβάσεις και να στερηθούν οι παραβάτες από τα οικονομικά οφέλη που προκύπτουν από τις παράνομες δραστηριότητές τους.

5. Το κράτος μέλος σημαίας διασφαλίζει την απαγόρευση πραγματοποίησης οποιασδήποτε αλιευτικής δραστηριότητας στη ζώνη της σύμβασης από οποιοδήποτε σκάφος που συνελήφθη να παραβιάζει τα μέτρα διατήρησης της ΕΔΘΠΧΑ, καθ'όσο χρονικό διάστημα δεν έχουν εκτελεσθεί οι ποινές και οι κυρώσεις οι οποίες του έχουν επιβληθεί.

6. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 36 παράγραφος 2.

Τμήμα 2 - Μέτρα ελέγχου και επιθεώρησης στο λιμάνι

Άρθρο27 Έλεγχος και επιθεώρηση στο λιμάνι

1. Τα κράτη μέλη αναλαμβάνουν την επιθεώρηση όλων των αλιευτικών σκαφών που μεταφέρουν ψάρια του είδους Dissostichus spp. και τα οποία εισέρχονται στα λιμάνια τους.

Ο έλεγχος θα αποσκοπεί στη διαπίστωση ότι:

α) τα προς εκφόρτωση ή μεταφόρτωση αλιεύματα:

(i) συνοδεύονται από πιστοποιητικό αλιευμάτων του είδους Dissostichus το οποίο απαιτείται από τον κανονισμό (ΕΚ) αριθ. 1035/2001 του Συμβουλίου [13], και

[13] ΕΕ L 145 της 31.05.2001, σ. 1.

(ii) ότι αντιστοιχούν στις πληροφορίες που δηλώνονται στο έγγραφο;

β) εάν το σκάφος πραγματοποίησε αλιευτικές δραστηριότητες στη ζώνη της σύμβασης, ότι οι δραστηριότητες αυτές είναι σύμφωνες με τα μέτρα διατήρησης της ΕΔΘΠΧΑ.

2. Για τη διευκόλυνση των επιθεωρήσεων αυτών, τα κράτη μέλη απαιτούν από τα σκάφη να ανακοινώνουν εκ των προτέρων την είσοδό τους στο λιμάνι και να δηλώνουν εγγράφως ότι δεν πραγματοποίησαν ή δεν παρείχαν στήριξη σε καμία παράνομη αλιευτική δραστηριότητα ή αλιευτική δραστηριότητα που δεν υπόκειται σε ρυθμίσεις ή την υποβολή δηλώσεων στη ζώνη της σύμβασης. Η είσοδος σε λιμάνι απαγορεύεται, εκτός από περιπτώσεις ανάγκης, στα σκάφη που παραλείπουν να δηλώσουν ότι δεν έλαβαν μέρος σε παράνομες αλιευτικές δραστηριότητες ή σε αλιευτικές δραστηριότητες που δεν υπόκεινται σε ρυθμίσεις ή την υποβολή δηλώσεων, ή τα οποία δεν έχουν υποβάλει δήλωση.

Για τα σκάφη που επιτρέπεται να εισέλθουν σε λιμάνι, οι αρμόδιες αρχές του κράτους μέλους λιμένα πραγματοποιούν την επιθεώρηση το συντομότερο δυνατόν και το αργότερο εντός 48 ωρών μετά την είσοδό τους.

Οι επιθεωρήσεις δεν πρέπει να δημιουργούν αδικαιολόγητη όχληση στο σκάφος ή στο πλήρωμά του και πρέπει να διέπονται από τις σχετικές διατάξεις του συστήματος επιθεώρησης της ΕΔΘΠΧΑ.

3. Στην περίπτωση ύπαρξης στοιχείων που να αποδεικνύουν ότι το σκάφος αλίευσε κατά παράβαση των μέτρων διατήρησης της ΕΔΘΠΧΑ, οι αρμόδιες αρχές του κράτους μέλους λιμένα δεν επιτρέπουν ούτε την εκφόρτωση ούτε τη μεταφόρτωση αλιευμάτων.

Το κράτος μέλος λιμένα ενημερώνει το κράτος μέλος σημαίας σχετικά με τα πορίσματά του και συνεργάζεται μαζί του προκειμένου να του δώσει τη δυνατότητα να προβεί σε έρευνα της υποτιθέμενης παράβασης και, εφόσον είναι αναγκαίο, να εφαρμόσει τις κυρώσεις που προβλέπονται από την εθνική του νομοθεσία.

4. Τα κράτη μέλη ενημερώνουν το συντομότερο δυνατόν την ΕΔΘΠΧΑ σχετικά με οποιοδήποτε σκάφος που αναφέρεται στην παράγραφο 1, στο οποίο απαγορεύθηκε η πρόσβαση στο λιμάνι ή η εκφόρτωση ή μεταφόρτωση του είδους Dissostichus spp. Τα κράτη μέλη κοινοποιούν ταυτόχρονα αντίγραφο της εν λόγω ενημέρωσης στην Επιτροπή.

5. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 31 παράγραφος 2.

Κεφάλαιο V - Σκάφη που ασκούν παράνομη αλιεία καθώς και αλιεία που δεν υπόκειται σε ρυθμίσεις και εκθέσεις (IUU) στην περιοχή της σύμβασης

Τμήμα 1 - Σκάφη συμβαλλόμενων μέρων

(Τα άρθρα 27, 28 και 29 της πρότασης αντικαθίστανται από τα ακόλουθα άρθρα 27 έως 34)

Άρθρο 28 Δραστηριότητες IUU που διεξάγονται από σκάφη συμβαλλόμενου μέρους

1. Για τους σκοπούς του παρόντος τμήματος, σκάφος συμβαλλόμενου μέρους μπορεί να υποτεθεί ότι έχει πραγματοποιήσει δραστηριότητες IUU, οι οποίες έχουν υπονομεύσει την αποτελεσματικότητα των μέτρων διατήρησης της ΕΔΘΠΧΑ, στην περίπτωση που:

(α) έχει ασχοληθεί με αλιευτικές δραστηριότητες στην περιοχή της σύμβασης χωρίς την ειδική άδεια αλιείας που αναφέρεται στο άρθρο 3, ή, στην περίπτωση σκάφους το οποίο δεν είναι κοινοτικό αλιευτικό σκάφος, άδεια που να έχει εκδοθεί σύμφωνα με τα σχετικά μέτρα διατήρησης της ΕΔΘΠΧΑ, ή κατά παράβαση των όρων της εν λόγω άδειας αλιείας.

(β) έχει παραλείψει να καταγράψει ή να δηλώσει τα αλιεύματά του στην περιοχή της σύμβασης σύμφωνα με το σύστημα εκθέσεων που εφαρμόζεται στον τύπο αλιείας τον οποίο έχει πραγματοποιήσει, ή εάν έχει υποβάλει ψευδείς δηλώσεις.

(γ) έχει αλιεύσει κατά τη διάρκεια απαγορευμένων αλιευτικών περιόδων ή σε απαγορευμένες περιοχές κατά παράβαση των μέτρων διατήρησης της ΕΔΘΠΧΑ.

(δ) έχει χρησιμοποιήσει απαγορευμένα εργαλεία κατά παράβαση των ισχυόντων μέτρων διατήρησης της ΕΔΘΠΧΑ.

(ε) έχει μεταφορτώσει ή έχει συμμετάσχει σε κοινές αλιευτικές δραστηριότητες με σκάφη που περιλαμβάνονται στον κατάλογο σκαφών IUU της ΕΔΘΠΧΑ.

(στ) έχει πραγματοποιήσει αλιευτικές δραστηριότητες κατά παράβαση οποιωνδήποτε μέτρων διατήρησης της ΕΔΘΠΧΑ κατά τρόπο ο οποίος υπονομεύει την επίτευξη των στόχων της σύμβασης που ορίζονται στο άρθρο XXII της σύμβασης, ή

(ζ) έχει πραγματοποιήσει αλιευτικές δραστηριότητες σε ύδατα παρακείμενα της περιοχής της σύμβασης κατά τρόπο ο οποίος υπονομεύει την επίτευξη των στόχων των μέτρων διατήρησης της ΕΔΘΠΧΑ.

2. Στην περίπτωση κοινοτικών αλιευτικών σκαφών, οι αναφορές στα μέτρα διατήρησης της ΕΔΘΠΧΑ στην παράγραφο 1 θεωρούνται ως αναφορές στις σχετικές διατάξεις του κανονισμού (ΕΚ) (XXX/2003) [14], στις διατάξεις του κανονισμού (ΕΚ) 1035/2001, ή στις διατάξεις του κανονισμού που καθορίζει κάθε έτος τις αλιευτικές δυνατότητες και τους συναφείς όρους για ορισμένα αποθέματα ιχθύων ή ομάδες αποθεμάτων ιχθύων, που εφαρμόζονται στα κοινοτικά ύδατα και, για τα κοινοτικά σκάφη, σε ύδατα στα οποία απαιτούνται περιορισμοί αλιευμάτων για την εφαρμογή των εν λόγω μέτρων.

[14] ΕΕ L 389 της 31.12.1992, σ. 1. Προστίθεται παραπομπή στα τεχνικά μέτρα της ΕΔΘΠΧΑ μετά τη θέσπισή τους.

Άρθρο 29 Ταυτοποίηση σκαφών που πραγματοποιούν δραστηριότητες IUU

1. Τα κράτη μέλη, τα οποία λαμβάνουν κατάλληλα τεκμηριωμένες πληροφορίες σχετικά με σκάφη που εμπίπτουν σε ένα ή περισσότερα από τα κριτήρια που καθορίζονται στο άρθρο 28, με βάση, μεταξύ άλλων, την εφαρμογή των διατάξεων των άρθρων 19 έως 26, κοινοποιούν τις πληροφορίες αυτές το αργότερο μέχρι τη 15η Μαρτίου του έτους που έπεται εκείνου κατά το οποίο έλαβαν χώρα οι τεκμηριωμένες δραστηριότητες του σκάφους.

Η Επιτροπή διαβιβάζει στην ΕΔΘΠΧΑ τις πληροφορίες που έλαβε από τα κράτη μέλη το αργότερο μέχρι την 30ή Απριλίου.

2. Η Επιτροπή κοινοποιεί στα κράτη μέλη, αμέσως μετά τη λήψη του από την ΕΔΘΠΧΑ, το σχέδιο του καταλόγου των σκαφών συμβαλλόμενων μερών που υποτίθεται ότι έχουν πραγματοποιήσει δραστηριότητες IUU.

Το κράτος μέλος ή τα κράτη μέλη, των οποίων τα σκάφη περιλαμβάνονται στο σχέδιο καταλόγου, διαβιβάζουν στην Επιτροπή, το αργότερο μέχρι την 1η Ιουνίου, τα σχόλιά τους παραθέτοντας, κατά περίπτωση, επαληθεύσιμα δεδομένα ΣΠΣ και άλλα δικαιολογητικά στοιχεία τα οποία δείχνουν ότι τα εν λόγω σκάφη δεν πραγματοποίησαν αλιευτικές δραστηριότητες κατά παράβαση των μέτρων διατήρησης της ΕΔΘΠΧΑ. Η Επιτροπή διαβιβάζει τα εν λόγω σχόλια και συμπληρωματικές πληροφορίες στην ΕΔΘΠΧΑ το αργότερο μέχρι την 30ή Ιουνίου.

3. Μετά τη λήψη του σχεδίου καταλόγου που αναφέρεται στην παράγραφο 2, τα κράτη μέλη παρακολουθούν στενά τα σκάφη που περιλαμβάνονται στον κατάλογο προκειμένου να εντοπίσουν τις δραστηριότητές τους και να ανιχνεύσουν οποιαδήποτε ενδεχόμενη αλλαγή ονόματος, σημαίας ή πλοιοκτησίας.

4. Η Επιτροπή κοινοποιεί στα κράτη μέλη, αμέσως μετά τη λήψη του από την ΕΔΘΠΧΑ, τον κατάλογο των σκαφών συμβαλλομένων μερών που περιλαμβάνονται στον προσωρινό κατάλογο σκαφών IUU. Τα κράτη μέλη υποβάλουν στην Επιτροπή οποιαδήποτε πρόσθετα σχόλια ή πληροφορίες σχετικά με τα σκάφη που περιλαμβάνονται στον κατάλογο, δύο τουλάχιστον μήνες πριν από την επόμενη ετήσια συνεδρίαση της ΕΔΘΠΧΑ. Η Επιτροπή διαβιβάζει αμέσως τα εν λόγω πρόσθετα σχόλια και πληροφορίες στην ΕΔΘΠΧΑ.

5. Η Επιτροπή κοινοποιεί στα κράτη μέλη κάθε έτος τον κατάλογο σκαφών IUU που εγκρίθηκε από την ΕΔΘΠΧΑ.

Άρθρο 30 Μέτρα αναφορικά με σκάφη συμβαλλόμενου μέρους

1. Τα κράτη μέλη λαμβάνουν όλα τα αναγκαία μέτρα σύμφωνα με το εθνικό και κοινοτικό δίκαιο, προκειμένου να:

α) μην εκδίδεται καμία ειδική άδεια αλιείας που αναφέρεται στο άρθρο 3 για την περιοχή της σύμβασης σε κοινοτικά αλιευτικά σκάφη που περιλαμβάνονται στον κατάλογο σκαφών IUU.

β) μην εκδίδεται καμία γενική ή ειδική άδεια αλιείας για ύδατα υπό την κυριαρχία ή δικαιοδοσία τους σε σκάφη που εμφαίνονται στον κατάλογο σκαφών IUU.

γ) μην χορηγείται η σημαία τους σε σκάφη που περιλαμβάνονται στον κατάλογο σκαφών IUU.

δ) επιθεωρούνται σε λιμάνι σύμφωνα με το άρθρο 27 τα σκάφη που περιλαμβάνονται στον κατάλογο σκαφών IUU και τα οποία εισέρχονται στα λιμάνια τους εθελοντικά.

2. Απαγορεύονται οι ακόλουθες δραστηριότητες:

(α) κατά παρέκκλιση του άρθρου 11 του κανονισμού (ΕΟΚ) 2847/93, για τα κοινοτικά αλιευτικά σκάφη, τα σκάφη υποστήριξης, τα σκάφη-βάσεις και τα φορτηγά σκάφη, να συμμετέχουν σε οποιαδήποτε μεταφόρτωση ή κοινές αλιευτικές δραστηριότητες με σκάφη που περιλαμβάνονται στον κατάλογο σκαφών IUU.

(β) για σκάφη που περιλαμβάνονται στον κατάλογο σκαφών IUU και τα οποία εισέρχονται σε λιμένες εθελοντικά, να πραγματοποιούν δραστηριότητες εκφόρτωσης ή μεταφόρτωσης στους λιμένες αυτούς.

(γ) η ναύλωση σκαφών που περιλαμβάνονται στον κατάλογο σκαφών IUU.

(δ) η εισαγωγή του είδους Dissostichus spp. από σκάφη που περιλαμβάνονται στον κατάλογο σκαφών IUU.

3. Τα κράτη μέλη δεν επικυρώνουν τα έγγραφα εξαγωγής ή επανεξαγωγής που συνοδεύουν το φορτίο του είδους Dissostichus spp βάσει των σχετικών διατάξεων του κανονισμού (ΕΚ) 1035/2001 στην περίπτωση που το σχετικό φορτίο δηλώνεται ότι έχει αλιευθεί από οποιοδήποτε σκάφος που περιλαμβάνεται στον κατάλογο σκαφών IUU.

4. Η Επιτροπή συλλέγει και ανταλλάσσει με άλλα συμβαλλόμενα μέρη ή συνεργαζόμενα μη συμβαλλόμενα μέρη, οργανισμούς ή αλιευτικές οργανώσεις, οποιεσδήποτε κατάλληλες πληροφορίες, οι οποίες είναι κατάλληλα τεκμηριωμένες, με στόχο την ανίχνευση, τον έλεγχο και την παρεμπόδιση της χρήσης πλαστών πιστοποιητικών εισαγωγής/εξαγωγής σχετικά με ψάρια από σκάφη που περιλαμβάνονται στον κατάλογο σκαφών IUU.

Τμήμα 2 - Σκάφη μη συμβαλλόμενου μέρους

Άρθρο 31 Δραστηριότητες IUU που πραγματοποιούνται από σκάφη μη συμβαλλόμενου μέρους

1. Σκάφος μη συμβαλλόμενου μέρους, το οποίο εντοπίστηκε να διεξάγει αλιευτικές δραστηριότητες στην περιοχή της σύμβασης, ή το οποίο δεν επετράπη να εισέλθει σε λιμένα, να εκφορτώσει ή να μεταφορτώσει σύμφωνα με το άρθρο 27, θεωρείται ότι έχει πραγματοποιήσει δραστηριότητες IUU οι οποίες έχουν υπονομεύσει την αποτελεσματικότητα των μέτρων της ΕΔΘΠΧΑ.

2. Στην περίπτωση δραστηριοτήτων μεταφόρτωσης εντός ή εκτός της περιοχής της σύμβασης, οι οποίες αφορούν τη συμμετοχή ενός εντοπισθέντος σκάφους μη συμβαλλόμενου μέρους, το τεκμήριο ότι υπονομεύθηκε η αποτελεσματικότητα των μέτρων διατήρησης της ΕΔΘΠΧΑ εφαρμόζεται σε οποιοδήποτε άλλο σκάφος μη συμβαλλόμενου μέρους το οποίο συμμετείχε στις εν λόγω δραστηριότητες με το εν λόγω σκάφος.

Άρθρο 32 Επιθεώρηση σκαφών μη συμβαλλόμενου μέρους

1. Τα κράτη μέλη διασφαλίζουν, σύμφωνα με το άρθρο 27, την επιθεώρηση εκ μέρους των αρμόδιων αρχών τους κάθε σκάφους μη συμβαλλόμενου μέρους που αναφέρεται στο άρθρο 31, το οποίο εισέρχεται σε λιμένες τους.

2. Τα σκάφη που επιθεωρούνται σύμφωνα με την παράγραφο 1, δεν επιτρέπεται να εκφορτώνουν ή να μεταφορτώνουν οποιαδήποτε είδη ιχθύων τα οποία υπόκεινται σε μέτρα διατήρησης της ΕΔΘΠΧΑ, τα οποία δυνατόν να μεταφέρουν αποδείξεων ότι τα ψάρια αλιεύθηκαν σύμφωνα με τα εν λόγω μέτρα και τις απαιτήσεις της σύμβασης.

Άρθρο 33 Πληροφορίες σχετικά με σκάφη μη συμβαλλόμενου μέρους

1. Κράτος μέλος, το οποίο εντοπίζει σκάφος μη συμβαλλόμενου μέρους, ή το οποίο απαγορεύει την είσοδο σε λιμένα, την εκφόρτωση ή τη μεταφόρτωση βάσει των άρθρων 31 και 32, επιχειρεί να ενημερώσει το σκάφος που θεωρείται ότι υπονομεύει τους στόχους της σύμβασης και να διαβιβάσει την πληροφορία αυτή σε όλα τα συμβαλλόμενα μέρη, στην ΕΔΘΠΧΑ και στο κράτος σημαίας του σκάφους.

2. Τα κράτη μέλη διαβιβάζουν αμελλητί στην Επιτροπή τις πληροφορίες σχετικά με τους εντοπισμούς, την απαγόρευση πρόσβασης σε λιμένα, την απαγόρευση των εκφορτώσεων ή μεταφορτώσεων καθώς και τα αποτελέσματα όλων των επιθεωρήσεων που διεξάχθηκαν σε λιμένες τους, καθώς και οποιαδήποτε μεταγενέστερα μέτρα τα οποία λήφθηκαν σχετικά με το εν λόγω σκάφος. Η Επιτροπή διαβιβάζει τις πληροφορίες αυτές αμελλητί στην ΕΔΘΠΧΑ.

3. Τα κράτη μέλη μπορούν να υποβάλλουν οποτεδήποτε στην Επιτροπή προκειμένου να διαβιβαστούν αμελλητί στην ΕΔΘΠΧΑ, οποιεσδήποτε πρόσθετες πληροφορίες, οι οποίες ενδεχομένως να βοηθήσουν στην ταυτοποίηση σκαφών μη συμβαλλόμενου μέρους, τα οποία ενδεχομένως να διεξάγουν αλιευτικές δραστηριότητες IUU στην περιοχή της σύμβασης.

4. Η Επιτροπή κοινοποιεί στα κράτη μέλη κάθε έτος τα σκάφη μη συμβαλλόμενου μέρους που περιλαμβάνονται στον κατάλογο σκαφών IUU που έχει εγκριθεί από την ΕΔΘΠΧΑ.

Άρθρο 34 Μέτρα σχετικά με σκάφη μη συμβαλλόμενου μέρους

Οι διατάξεις του άρθρου 30 παράγραφοι 1, 2 και 3 εφαρμόζονται κατ'αναλογία στα σκάφη μη συμβαλλόμενου μέρους που περιλαμβάνονται στον κατάλογο σκαφών IUU που αναφέρεται στο άρθρο 33 παράγραφος 4.

Κεφάλαιο VII - Τελικές διατάξεις

Άρθρο 35 Θέση σε εφαρμογή

Τα μέτρα που είναι αναγκαία για την εφαρμογή των άρθρων 3, 5, 6, 7, 8, 9, 10, 11, 12, 13, 14, 16, 17, 18, 19, 21, 23, 24, 25, 26 και 27 σύμφωνα με τη διαδικασία διαχείρισης που προβλέπεται στο άρθρο 36 παράγραφος 2.

Άρθρο36 Επιτροπή

1. Η Επιτροπή επικουρείται από την επιτροπή που θεσπίζεται βάσει του άρθρου 17 του κανονισμού (ΕΟΚ) αριθ. 2371/2002 του Συμβουλίου [15].

[15] ΕΕ L 358 της 31.12.2002, σ. 59.

2. Στην περίπτωση που υπάρχει παραπομπή στην παρούσα παράγραφο, εφαρμόζονται οι διατάξεις των άρθρων 4 και 7 της απόφασης 1999/468/ΕΚ.

3. Η περίοδος που προβλέπεται στο άρθρο 4 παράγραφος 3 της απόφασης αριθ. 1999/468/ΕΟΚ ορίζεται σε [ένα] μήνα.

Άρθρο 37 Κατάργηση

Καταργούνται οι κανονισμοί (ΕΟΚ) αριθ. 3943/1990, (ΕΚ) αριθ. 66/98, και (ΕΚ) αριθ. 1721/1999.

Άρθρο 38 Έναρξη ισχύος

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδατης Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος